title: Εκτελεστικός κανονισμός (ΕΕ) αριθ. 1235/2013 της Επιτροπής, της 2ας Δεκεμβρίου 2013 , για την τροποποίηση του παραρτήματος του κανονισμού (ΕΕ) αριθ. 37/2010 σχετικά με φαρμακολογικώς δραστικές ουσίες και την ταξινόμησή τους όσον αφορά τα ανώτατα όρια καταλοίπων στα τρόφιμα ζωικής προέλευσης, όσον αφορά την ουσία δικλαζουρίλη  Κείμενο που παρουσιάζει ενδιαφέρον για τον ΕΟΧ

text:
               3.12.2013

               EL

               Επίσημη Εφημερίδα της Ευρωπαϊκής Ένωσης

               L 322/21

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1235/2013 ΤΗΣ ΕΠΙΤΡΟΠΉΣ
   της 2ας Δεκεμβρίου 2013
   για την τροποποίηση του παραρτήματος του κανονισμού (ΕΕ) αριθ. 37/2010 σχετικά με φαρμακολογικώς δραστικές ουσίες και την ταξινόμησή τους όσον αφορά τα ανώτατα όρια καταλοίπων στα τρόφιμα ζωικής προέλευσης, όσον αφορά την ουσία δικλαζουρίλη
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 470/2009 του Ευρωπαϊκού Κοινοβουλίου και του Συμβουλίου, της 6ης Μαΐου 2009, για θέσπιση κοινοτικών διαδικασιών για τον καθορισμό ορίων καταλοίπων των φαρμακολογικώς δραστικών ουσιών στα τρόφιμα ζωικής προέλευσης, για την κατάργηση του κανονισμού (ΕΟΚ) αριθ. 2377/90 του Συμβουλίου και τροποποίηση της οδηγίας 2001/82/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 726/2004 του Ευρωπαϊκού Κοινοβουλίου και του Συμβουλίου (1), και ιδίως το άρθρο 14 σε συνδυασμό με το άρθρο 17,
   Έχοντας υπόψη τη γνώμη του Ευρωπαϊκού Οργανισμού Φαρμάκων που διατυπώθηκε από την επιτροπή φαρμάκων για κτηνιατρική χρήση,
   Εκτιμώντας τα ακόλουθα:

               (1)

               Τα ανώτατα όρια καταλοίπων («ΑΟΚ») για τις φαρμακολογικώς δραστικές ουσίες, οι οποίες προορίζονται να χρησιμοποιηθούν στην Ευρωπαϊκή Ένωση σε κτηνιατρικά φάρμακα για ζώα παραγωγής τροφίμων ή σε βιοκτόνα προϊόντα που χρησιμοποιούνται στη ζωοτεχνία, θα πρέπει να καθορίζονται σύμφωνα με τον κανονισμό (ΕΚ) αριθ. 470/2009.

               (2)

               Οι φαρμακολογικώς δραστικές ουσίες και η ταξινόμησή τους όσον αφορά τα ανώτατα όρια καταλοίπων στα τρόφιμα ζωικής προέλευσης καθορίζονται στο παράρτημα του κανονισμού (ΕΕ) αριθ. 37/2010 της Επιτροπής (2).

               (3)

               Η ουσία δικλαζουρίλη περιλαμβάνεται στον πίνακα 1 του παραρτήματος του κανονισμού (ΕΕ) αριθ. 37/2010 ως επιτρεπόμενη ουσία για όλα τα θηλαστικά και τα χοιροειδή, μόνο για χρήση από το στόμα, και για τα πουλερικά, όσον αφορά τους μυς, το δέρμα και τον λιπώδη ιστό, το ήπαρ και τους νεφρούς, με εξαίρεση τα ζώα παραγωγής αυγών για ανθρώπινη κατανάλωση.

               (4)

               Στον Ευρωπαϊκό Οργανισμό Φαρμάκων υποβλήθηκε αίτηση για την επέκταση της εγγραφής για την ουσία δικλαζουρίλη ώστε να συμπεριλαμβάνονται τα κουνέλια.

               (5)

               Η επιτροπή φαρμάκων για κτηνιατρική χρήση συνέστησε την κατάρτιση ανώτατων ορίων καταλοίπων για την ουσία δικλαζουρίλη για τα κουνέλια, όσον αφορά τους μυς, τον λιπώδη ιστό, το ήπαρ και τους νεφρούς.

               (6)

               Συνεπώς, ο κανονισμός (ΕΕ) αριθ. 37/2010 θα πρέπει να τροποποιηθεί, ώστε να συμπεριλάβει το ΑΟΚ για την ουσία δικλαζουρίλη για τα κουνέλια.

               (7)

               Είναι σκόπιμο να χορηγηθεί εύλογο χρονικό διάστημα, ώστε οι ενδιαφερόμενοι να λάβουν τα μέτρα που ενδεχομένως απαιτούνται για να συμμορφωθούν με τα νεοθεσπιζόμενα ΑΟΚ.

               (8)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής κτηνιατρικών φαρμάκων,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα του κανονισμού (ΕΕ) αριθ. 37/2010 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από τις 3 Φεβρουαρίου 2014.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 2 Δεκεμβρίου 2013.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 152 της 16.6.2009, σ. 11.

      (2)  ΕΕ L 15 της 20.1.2010, σ. 1.

      ΠΑΡΑΡΤΗΜΑ
      Στον πίνακα 1 του παραρτήματος του κανονισμού (ΕΕ) αριθ. 37/2010, η καταχώριση της ουσίας δικλαζουρίλη αντικαθίσταται από το ακόλουθο κείμενο:

                     Φαρμακολογικώς δραστική ουσία

                     Κατάλοιπο-δείκτης

                     Ζωικά είδη

                     ΑΟΚ

                     Ιστοί-στόχοι

                     Άλλες διατάξεις
                     [σύμφωνα με το άρθρο 14 παράγραφος 7 του κανονισμού (ΕΚ) αριθ. 470/2009]

                     Θεραπευτική ταξινόμηση

                     «Δικλαζουρίλη

                     ΑΝΕΥ ΑΝΤΙΚΕΙΜΕΝΟΥ

                     Όλα τα μηρυκαστικά, χοίροι

                     Δεν απαιτείται ΑΟΚ

                     ΑΝΕΥ ΑΝΤΙΚΕΙΜΕΝΟΥ

                     Μόνο για χρήση από το στόμα

                     ΟΥΔΕΝ

                     Δικλαζουρίλη

                     Πουλερικά

                     500 μg/kg

                     Μύες

                     Να μη χρησιμοποιείται σε ζώα που παράγουν αυγά για κατανάλωση από τον άνθρωπο.

                     Παρασιτοκτόνα/Αντιπρωτοζωικοί παράγοντες»

                     500 μg/kg

                     Δέρμα και λιπώδης ιστός σε φυσικές αναλογίες

                     1 500 μg/kg

                     Ήπαρ

                     1 000 μg/kg

                     Νεφροί

                     Κουνέλια

                     150 μg/kg

                     Μύες

                     300 μg/kg

                     Λιπώδης ιστός

                     2 500 μg/kg

                     Ήπαρ

                     1 000 μg/kg

                     Νεφροί


title: Εκτελεστικός κανονισμός (ΕΕ) αριθ. 831/2011 του Συμβουλίου, της 16ης Αυγούστου 2011 , για την επιβολή οριστικού δασμού αντιντάμπινγκ στις εισαγωγές ανθρακικού βαρίου καταγωγής Λαϊκής Δημοκρατίας της Κίνας έπειτα από επανεξέταση ενόψει της λήξης της ισχύος των μέτρων σύμφωνα με το άρθρο 11 παράγραφος 2 του κανονισμού (ΕΚ) αριθ. 1225/2009

text:
               19.8.2011

               EL

               Επίσημη Εφημερίδα της Ευρωπαϊκής Ένωσης

               L 214/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 831/2011 ΤΟΥ ΣΥΜΒΟΥΛΊΟΥ
   της 16ης Αυγούστου 2011
   για την επιβολή οριστικού δασμού αντιντάμπινγκ στις εισαγωγές ανθρακικού βαρίου καταγωγής Λαϊκής Δημοκρατίας της Κίνας έπειτα από επανεξέταση ενόψει της λήξης της ισχύος των μέτρων σύμφωνα με το άρθρο 11 παράγραφος 2 του κανονισμού (ΕΚ) αριθ. 1225/2009
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («βασικός κανονισμός»), και ιδίως το άρθρο 9 παράγραφος 4 και το άρθρο 11 παράγραφοι 2, 5 και 6,
   Έχοντας υπόψη την πρόταση που υπέβαλε η Ευρωπαϊκή Επιτροπή («Επιτροπή»), έπειτα από διαβούλευση με τη συμβουλευτική επιτροπή,
   Εκτιμώντας τα ακόλουθα:
   Α.   ΔΙΑΔΙΚΑΣΙΑ

   1.   Ισχύοντα μέτρα

               (1)

               Με τον κανονισμό (ΕΚ) αριθ. 1175/2005 (2) το Συμβούλιο επέβαλε οριστικό δασμό αντιντάμπινγκ στις εισαγωγές ανθρακικού βαρίου καταγωγής Λαϊκής Δημοκρατίας της Κίνας («ΛΔΚ»). O συντελεστής του οριστικού ειδικού δασμού κυμάνθηκε από 6,3 ευρώ έως 56,4 ευρώ ανά τόνο.

         2.   Αίτηση επανεξέτασης ενόψει της λήξης της ισχύος των μέτρων

               (2)

               Μετά τη δημοσίευση, τον Μάρτιο του 2010, ανακοίνωσης για την επικείμενη λήξη της ισχύος των μέτρων αντιντάμπινγκ επί των εισαγωγών ανθρακικού βαρίου καταγωγής ΛΔΚ (3), η Επιτροπή έλαβε στις 19 Απριλίου 2010 αίτηση επανεξέτασης ενόψει της λήξης της ισχύος των μέτρων, σύμφωνα με το άρθρο 11 παράγραφος 2 του βασικού κανονισμού.

               (3)

               Η αίτηση επανεξέτασης ενόψει της λήξης της ισχύος των μέτρων υποβλήθηκε από τη Solvay & CPC Barium Strontium GmbH & Co. KG («αιτών»), μόνο παραγωγό ανθρακικού βαρίου στην Ευρωπαϊκή Ένωση, που αντιπροσωπεύει το 100 % της συνολικής παραγωγής ανθρακικού βαρίου της Ένωσης. Η αίτηση βασίστηκε στους λόγους ότι η λήξη της ισχύος των μέτρων θα οδηγούσε ενδεχομένως στη συνέχιση του ντάμπινγκ και στη συνέχιση της ζημίας για τον κλάδο παραγωγής της Ένωσης.

               (4)

               Η Επιτροπή, αφού διαπίστωσε, έπειτα από διαβούλευση με τη συμβουλευτική επιτροπή, ότι υπάρχουν επαρκή αποδεικτικά στοιχεία που δικαιολογούν την έναρξη επανεξέτασης λόγω της λήξης της ισχύος των μέτρων, σύμφωνα με το άρθρο 11 παράγραφος 2 του βασικού κανονισμού, δημοσίευσε ανακοίνωση για την έναρξη της εν λόγω επανεξέτασης στην Επίσημη Εφημερίδα της Ευρωπαϊκής Ένωσης
                   (4) («ανακοίνωση έναρξης της διαδικασίας»).

         3.   Έρευνα

   3.1.   Περίοδος έρευνας επανεξέτασης και υπό εξέταση περίοδος

               (5)

               Η διερεύνηση της πιθανότητας να συνεχιστεί ή να επαναληφθεί η πρακτική ντάμπινγκ και η ζημία κάλυπτε την περίοδο από 1 Ιουλίου 2009 έως 30 Ιουνίου 2010 («περίοδος έρευνας επανεξέτασης» ή «ΠΕΕ»).

               (6)

               Η εξέταση των τάσεων σχετικά με την εκτίμηση της πιθανότητας να συνεχιστεί η ζημία κάλυψε την περίοδο από την 1η Ιανουαρίου 2007 έως το τέλος της ΠΕΕ («υπό εξέταση περίοδος»).

         3.2.   Μέρη που αφορά η έρευνα

               (7)

               Η Επιτροπή ενημέρωσε επίσημα για την έναρξη της επανεξέτασης τον αιτούντα, τους παραγωγούς-εξαγωγείς στη ΛΔΚ, τους εισαγωγείς/εμπόρους, τους χρήστες στην Ένωση που ήταν γνωστό ότι ενδιαφέρονται και τις οργανώσεις τους, τους παραγωγούς στην ανάλογη χώρα, καθώς επίσης και τις αρχές της ΛΔΚ.

               (8)

               Η Επιτροπή έδωσε, επίσης, στα ενδιαφερόμενα μέρη τη δυνατότητα να εκθέσουν γραπτώς τις απόψεις τους και να ζητήσουν ακρόαση εντός της προθεσμίας που προβλεπόταν στην ανακοίνωση για την έναρξη της διαδικασίας. Σε όλα τα ενδιαφερόμενα μέρη, τα οποία υπέβαλαν σχετική αίτηση και απέδειξαν ότι είχαν ιδιαίτερους λόγους να ακουσθούν, δόθηκε η δυνατότητα ακρόασης.

               (9)

               Λόγω του προφανώς μεγάλου αριθμού των κινέζων παραγωγών-εξαγωγέων που περιλαμβάνονται στην αίτηση, στην ανακοίνωση για την έναρξη διαδικασίας εξετάσθηκε το ενδεχόμενο εφαρμογής δειγματοληψίας για τον προσδιορισμό του ντάμπινγκ και της πιθανότητας συνέχισης της πρακτικής ντάμπινγκ, σύμφωνα με το άρθρο 17 του βασικού κανονισμού.

               (10)

               Για να μπορέσει η Επιτροπή να αποφασίσει αν η δειγματοληψία θα ήταν απαραίτητη και, αν ναι, να επιλέξει δείγμα, όλοι οι παραγωγοί-εξαγωγείς κλήθηκαν να αναγγελθούν στην Επιτροπή και να προσκομίσουν βασικά στοιχεία σχετικά με τις δραστηριότητές τους, όσον αφορά το υπό εξέταση προϊόν, κατά την περίοδο από 1 Ιουλίου 2009 έως 30 Ιουνίου 2010, όπως διευκρινίζεται στην ανακοίνωση έναρξης της διαδικασίας.

               (11)

               Η Επιτροπή έλαβε απαντήσεις μόνο από τρεις εταιρείες ή ομίλους εταιρειών της ΛΔΚ και, ως εκ τούτου, αποφασίστηκε ότι η δειγματοληψία δεν ήταν απαραίτητη όσον αφορά τους κινέζους παραγωγούς-εξαγωγείς.

               (12)

               Η Επιτροπή έστειλε ερωτηματολόγια σε όλα τα γνωστά ως ενδιαφερόμενα μέρη και σε όλους όσοι ζήτησαν ερωτηματολόγιο εντός της προθεσμίας που είχε καθορισθεί στην ανακοίνωση για την έναρξη της διαδικασίας.

               (13)

               Απαντήσεις στο ερωτηματολόγιο ελήφθησαν από τον αιτούντα και τη συνδεδεμένη μ’ αυτόν επιχείρηση, εννέα χρήστες, τέσσερις εισαγωγείς, δύο παραγωγούς-εξαγωγείς στη ΛΔΚ και δύο παραγωγούς σε πιθανές ανάλογες χώρες. Ένας από τους κινέζους παραγωγούς-εξαγωγείς που ανταποκρίθηκαν στη δειγματοληψία αποφάσισε να μην συνεργαστεί περαιτέρω στη διαδικασία.

               (14)

               Η Επιτροπή ζήτησε και επαλήθευσε όλες τις πληροφορίες που έκρινε απαραίτητες για τον προσδιορισμό της πιθανότητας να συνεχιστεί το ντάμπινγκ και η ζημία, καθώς και για τον προσδιορισμό του συμφέροντος της Ένωσης. Πραγματοποιήθηκαν επισκέψεις επαλήθευσης στις εγκαταστάσεις των ακόλουθων εταιρειών:

                           α)

                              Αιτών

                                       —

                                       Solvay & CPC Barium Strontium GmbH & Co. KG, Hannover και η συνδεδεμένη μ’ αυτόν εταιρεία Solvay Bario e Derivati SpA, Massa

                           β)

                              Παραγωγοί-εξαγωγείς στη ΛΔΚ

                                       —

                                       Zaozhuang Yongli Chemical Co., Ltd, επαρχία Shangdong

                                       —

                                       Guizhou Red Star Developing Import & Export Co., Ltd, επαρχία Guizhou

                           γ)

                              Παραγωγός στην ανάλογη χώρα (Ινδία)

                                       —

                                       Solvay Vishnu Barium Private Limited, Hyderabad

                           δ)

                              Εισαγωγείς

                                       —

                                       Norkem Limited, Knutsford, Ηνωμένο Βασίλειο

                                       —

                                       L’Aprochimide Srl, Muggio, Ιταλία

                           ε)

                              Χρήστες

                                       —

                                       Technische Glasswerke Ilmenau GmbH, Ilmenau, Γερμανία

         Β.   ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ

   1.   Υπό εξέταση προϊόν

               (15)

               Το υπό εξέταση προϊόν είναι το ίδιο με εκείνο της αρχικής έρευνας και ορίζεται ως εξής: ανθρακικό βάριο με περιεκτικότητα σε στρόντιο μεγαλύτερη από 0,07 %, κατά βάρος, και περιεκτικότητα σε θείο μεγαλύτερη από 0,0015 %, κατά βάρος, είτε σε σκόνη είτε σε πιεσμένη κοκκώδη ή πυρωμένη μορφή, καταγωγής ΛΔΚ, που επί του παρόντος κατατάσσεται στον κωδικό ΣΟ ex 2836 60 00.

               (16)

               Το ανθρακικό βάριο χρησιμοποιείται κυρίως στην πλινθοκεραμοποιία, στην κεραμοποιία και στην παραγωγή φερρίτη. Στο παρελθόν χρησιμοποιούταν για την παραγωγή καθοδικών λυχνιών για τηλεοπτικούς δέκτες (CRT), αλλά η εφαρμογή αυτή σταμάτησε στην Ένωση λόγω της αντικατάστασής τους από τις οθόνες LCD και τις οθόνες plasma.

         2.   Ομοειδές προϊόν

               (17)

               Όπως και κατά την αρχική έρευνα, με την παρούσα έρευνα διαπιστώθηκε ότι το ανθρακικό βάριο που παράγεται στη ΛΔΚ και εξάγεται στην Ένωση, καθώς και το ανθρακικό βάριο που παράγεται και πωλείται στην εγχώρια αγορά της ανάλογης χώρας (Ινδία) και εκείνο που παράγεται και πωλείται στην Ένωση από τον αιτούντα, παρουσιάζουν τα ίδια βασικά φυσικά και χημικά χαρακτηριστικά και προορίζονται για τις ίδιες βασικές χρήσεις.

               (18)

               Ως εκ τούτου, αυτά τα προϊόντα θεωρούνται ομοειδή προϊόντα κατά την έννοια του άρθρου 1 παράγραφος 4 του βασικού κανονισμού.

         Γ.   ΝΤΑΜΠΙΝΓΚ

               (19)

               Σύμφωνα με το άρθρο 11 παράγραφος 2 του βασικού κανονισμού, εξετάστηκε κατά πόσον η λήξη της ισχύος των υφιστάμενων μέτρων θα οδηγούσε σε συνέχιση της πρακτικής ντάμπινγκ.

         1.   Γενικά

               (20)

               Από τους δεκαέξι γνωστούς κινέζους παραγωγούς-εξαγωγείς με τους οποίους η Επιτροπή ήλθε σε επαφή κατά την έναρξη της επανεξέτασης ενόψει της λήξης της ισχύος των μέτρων, τρεις ανταποκρίθηκαν στη δειγματοληψία, αλλά μόνο δύο συνεργάστηκαν πλήρως με την Επιτροπή απαντώντας σε πλήρες ερωτηματολόγιο.

         2.   Ανάλογη χώρα

               (21)

               Δεδομένου ότι η ΛΔΚ είναι χώρα με μεταβατική οικονομία και σύμφωνα με το άρθρο 2 παράγραφος 7 στοιχείο α) του βασικού κανονισμού, η κανονική αξία για τους παραγωγούς-εξαγωγείς στους οποίους δεν αναγνωρίστηκε καθεστώς οικονομίας της αγοράς («ΚΟΑ») πρέπει να καθορίζεται με βάση την τιμή ή την κατασκευασμένη αξία σε κατάλληλη τρίτη χώρα με οικονομία της αγοράς («ανάλογη χώρα»).

               (22)

               Οι ΗΠΑ χρησιμοποιήθηκαν ως ανάλογη χώρα στην αρχική έρευνα και προτάθηκαν στην παρούσα έρευνα για τον καθορισμό της κανονικής αξίας. Ωστόσο, κρίθηκε αναγκαίο να επαληθευθεί αν η εν λόγω χώρα εξακολουθούσε να είναι κατάλληλη για την παρούσα επανεξέταση ενόψει της λήξης της ισχύος των μέτρων. Εστάλησαν επιστολές σε όλους τους γνωστούς παραγωγούς ανθρακικού βαρίου παγκοσμίως, ήτοι στη Βραζιλία, στην Ινδία, στην Ιαπωνία και στις ΗΠΑ. Ελήφθησαν δύο απαντήσεις, η μία από έναν παραγωγό στις ΗΠΑ και η άλλη από έναν παραγωγό στην Ινδία.

               (23)

               Έπειτα από προσεκτική ανάλυση κριτηρίων, όπως η συνολική παραγωγή, ο αριθμός των παραγωγών, ο ανταγωνισμός στην αγορά, οι συνολικές εισαγωγές, οι δασμοί αντιντάμπινγκ και οι τελωνειακοί δασμοί τόσο στην αμερικανική όσο και στην ινδική εγχώρια αγορά, αποφασίστηκε να επιλεγεί η Ινδία ως ανάλογη χώρα. Η επιλογή της Ινδίας, σύμφωνα με το άρθρο 2 παράγραφος 7 του βασικού κανονισμού, θεωρήθηκε καταλληλότερη από τις ΗΠΑ λόγω του μεγαλύτερου μεγέθους της αγοράς της, του μεγαλύτερου όγκου εισαγωγών και του ισχυρότερου ανταγωνισμού που υπάρχει στην εσωτερική αγορά της εν λόγω χώρας γι’ αυτό το προϊόν. Κανένα από τα ενδιαφερόμενα μέρη δεν διατύπωσε παρατηρήσεις ή αντιρρήσεις επ’ αυτού. Ως εκ τούτου, η κανονική αξία για τους παραγωγούς-εξαγωγείς στους οποίους δεν αναγνωρίστηκε ΚΟΑ βασίστηκε στα στοιχεία που υπέβαλε ο παραγωγός από την Ινδία.

         3.   Ντάμπινγκ στις εισαγωγές που πραγματοποιήθηκαν κατά τη διάρκεια της ΠΕΕ

   3.1.   Κανονική αξία

               (24)

               Για την εταιρεία στην οποία αναγνωρίστηκε ΚΟΑ στην αρχική έρευνα, σύμφωνα με το άρθρο 2 παράγραφος 2 του βασικού κανονισμού, η Επιτροπή εξέτασε κατά πόσον οι εγχώριες πωλήσεις του ανθρακικού βαρίου σε ανεξάρτητους πελάτες ήταν αντιπροσωπευτικές κατά την ΠΕΕ, δηλαδή κατά πόσον ο συνολικός όγκος αυτών των πωλήσεων αντιπροσώπευε τουλάχιστον το 5 % των κινεζικών εξαγωγικών πωλήσεων του υπό εξέταση προϊόντος στην Ένωση. Η έρευνα έδειξε ότι οι εν λόγω πωλήσεις δεν ήταν αντιπροσωπευτικές και, ως εκ τούτου, η κανονική αξία έπρεπε να κατασκευαστεί. Η κανονική αξία που προέκυψε βασίστηκε στο συνολικό κόστος κατασκευής συν τα έξοδα πώλησης και τα γενικά και διοικητικά έξοδα (ΕΠΓΔΕ) της εταιρείας καθώς και το κέρδος επί των εγχώριων πωλήσεων στις συνήθεις εμπορικές πράξεις του ομοειδούς προϊόντος.

               (25)

               Για την εταιρεία στην οποία δεν αναγνωρίστηκε ΚΟΑ στην αρχική έρευνα, σύμφωνα με το άρθρο 2 παράγραφος 7 στοιχείο α) του βασικού κανονισμού, η κανονική αξία καθορίστηκε με βάση τις πληροφορίες που ελήφθησαν από τον συνεργασθέντα παραγωγό στην ανάλογη χώρα.

               (26)

               Κατ’ αρχάς, εξακριβώθηκε κατά πόσον οι συνολικές εγχώριες πωλήσεις του ομοειδούς προϊόντος σε ανεξάρτητους πελάτες ήταν αντιπροσωπευτικές σύμφωνα με το άρθρο 2 παράγραφος 2 του βασικού κανονισμού, δηλαδή αν αντιπροσώπευαν τουλάχιστον το 5 % ή περισσότερο του συνολικού όγκου πωλήσεων του υπό εξέταση προϊόντος όταν εξάγεται στην Ένωση. Οι εγχώριες πωλήσεις του συνεργασθέντα παραγωγού της Ινδίας θεωρήθηκαν αρκετά αντιπροσωπευτικές κατά τη διάρκεια της ΠΕΕ.

               (27)

               Κατόπιν, η Επιτροπή εξέτασε κατά πόσον πρέπει να θεωρηθεί ότι οι εγχώριες πωλήσεις του ομοειδούς προϊόντος πραγματοποιήθηκαν στο πλαίσιο συνήθων εμπορικών πράξεων σύμφωνα με το άρθρο 2 παράγραφος 4 του βασικού κανονισμού. Για τον σκοπό αυτό καθορίστηκε, για το ομοειδές προϊόν που πωλείται στην αγορά της Ινδίας, το ποσοστό επικερδών εγχώριων πωλήσεων σε ανεξάρτητους πελάτες κατά τη διάρκεια της ΠΕΕ. Δεδομένου ότι δεν υπήρξαν επικερδείς πωλήσεις του ομοειδούς προϊόντος κατά τη διάρκεια της ΠΕΕ, η κανονική αξία έπρεπε να κατασκευαστεί. Η κανονική αξία καθορίστηκε προσθέτοντας στο κόστος παραγωγής του εν λόγω παραγωγού ένα εύλογο ποσό για τα ΕΠΓΔΕ καθώς και ένα εύλογο περιθώριο κέρδους, σύμφωνα με το άρθρο 2 παράγραφος 6 στοιχείο γ) του βασικού κανονισμού. Τα ΕΠΓΔΕ και το προστιθέμενο στο κόστος κατασκευής του ομοειδούς προϊόντος κέρδος που χρησιμοποιήθηκαν ήταν σύμφωνα με εκείνα που χρησιμοποιήθηκαν στην αρχική έρευνα και ανήλθαν σε 10,6 % για τα ΕΠΓΔΕ και 7,2 % για το κέρδος. Δεν παρασχέθηκαν πληροφορίες οι οποίες να δείχνουν ότι τα εν λόγω ποσά δεν είναι εύλογα ούτε ότι το επίπεδο κέρδους που χρησιμοποιήθηκε δεν υπερβαίνει το κέρδος που πραγματοποιούν υπό κανονικές συνθήκες άλλοι εξαγωγείς ή παραγωγοί σε σχέση με τις πωλήσεις προϊόντων της ίδιας γενικής κατηγορίας στην εγχώρια αγορά της χώρας καταγωγής.

         3.2.   Τιμή εξαγωγής

               (28)

               Όλες οι εξαγωγικές πωλήσεις των συνεργασθέντων παραγωγών-εξαγωγέων στην Ένωση πραγματοποιήθηκαν απευθείας σε ανεξάρτητους πελάτες στην Ένωση και, συνεπώς, η τιμή εξαγωγής καθορίστηκε σύμφωνα με το άρθρο 2 παράγραφος 8 του βασικού κανονισμού, με βάση την πράγματι πληρωθείσα ή πληρωτέα τιμή.

         3.3.   Σύγκριση

               (29)

               Η σύγκριση μεταξύ της κανονικής αξίας και της τιμής εξαγωγής πραγματοποιήθηκε σε επίπεδο τιμών εκ του εργοστασίου.

               (30)

               Για να εξασφαλιστεί ορθή σύγκριση μεταξύ της κανονικής αξίας και της τιμής εξαγωγής, και σύμφωνα με το άρθρο 2 παράγραφος 10 του βασικού κανονισμού, πραγματοποιήθηκαν οι δέουσες προσαρμογές για να ληφθούν υπόψη ορισμένες διαφορές στη μεταφορά και στην ασφάλιση, οι οποίες επηρέασαν τις τιμές και τη συγκρισιμότητα των τιμών.

         3.4.   Περιθώριο ντάμπινγκ

               (31)

               Σύμφωνα με το άρθρο 2 παράγραφος 11 του βασικού κανονισμού, το περιθώριο ντάμπινγκ καθορίστηκε βάσει σύγκρισης της σταθμισμένης μέσης κανονικής αξίας με τις σταθμισμένες μέσες τιμές εξαγωγής στο ίδιο επίπεδο εμπορίου.

               (32)

               Για την εταιρεία στην οποία αναγνωρίστηκε ΚΟΑ στην αρχική έρευνα, η σύγκριση αυτή έδειξε ότι η εταιρεία συνέχισε το ντάμπινγκ σε ακόμη υψηλότερο επίπεδο.

               (33)

               Για την εταιρεία στην οποία δεν αναγνωρίστηκε ΚΟΑ στην αρχική έρευνα, η σύγκριση που πραγματοποιήθηκε σύμφωνα με το άρθρο 2 παράγραφος 11 του βασικού κανονισμού κατέδειξε σημαντικό ντάμπινγκ. Η εταιρεία αυτή αντιπροσωπεύει το 98 % των εξαγωγών που υπόκεινται στον δασμό υπολοίπων εταιρειών, το δε υπόλοιπο 2 % των παραγωγών-εξαγωγέων που δεν συνεργάστηκαν στη διαδικασία δεν μπορεί να επηρεάσει το διαπιστωθέν περιθώριο ντάμπινγκ. Επιπλέον, λόγω της μη συνεργασίας τους, θεωρήθηκε ότι δεν μπορούν να εφαρμόσουν πρακτική ντάμπινγκ σε επίπεδο χαμηλότερο απ’ ό,τι η συνεργασθείσα εταιρεία.

         Δ.   ΠΙΘΑΝΟΤΗΤΑ ΣΥΝΕΧΙΣΗΣ ΤΗΣ ΠΡΑΚΤΙΚΗΣ ΝΤΑΜΠΙΝΓΚ

               (34)

               Σύμφωνα με το άρθρο 11 παράγραφος 2 του βασικού κανονισμού, εξετάστηκε αν ήταν πιθανό να συνεχιστεί η πρακτική ντάμπινγκ αν ακυρωθούν τα μέτρα.

               (35)

               Σχετικά με την πιθανότητα συνέχισης της πρακτικής ντάμπινγκ εξετάστηκε η εξέλιξη της παραγωγής και της παραγωγικής ικανότητας στη ΛΔΚ, καθώς επίσης και η πιθανή εξέλιξη των εξαγωγικών πωλήσεων στην Ένωση και σε άλλες αγορές τρίτων χωρών.

               (36)

               Σύμφωνα με την καταγγελία, η ΛΔΚ είναι με μεγάλη διαφορά ο μεγαλύτερος παγκοσμίως παραγωγός ανθρακικού βαρίου. Επιπλέον, η ΛΔΚ είναι επίσης ο μεγαλύτερος παραγωγός βαρίτη, που αποτελεί τη βασική πρώτη ύλη για την παραγωγή του εν λόγω προϊόντος. Οι δύο συνεργασθείσες εταιρείες έχουν από μόνες τους παραγωγική ικανότητα 331 000 τόνους ετησίως, που είναι περίπου 3 φορές η κατανάλωση της Ένωσης στην ΠΕΕ. Ακόμη, οι δύο αυτές εταιρείες έχουν συνολική πλεονάζουσα παραγωγική ικανότητα 34 000 τόνους, η οποία είναι αρκετή για να καλύψει τη μισή κατανάλωση της Ένωσης.

               (37)

               Τρεις από τους κύριους παγκοσμίως παραγωγούς ανθρακικού βαρίου (οι ΗΠΑ, η Ινδία και η Βραζιλία) εφαρμόζουν επί του παρόντος μέτρα αντιντάμπινγκ στις κινεζικές εισαγωγές του σχετικού προϊόντος. Μπορεί να συναχθεί το συμπέρασμα ότι, δοθείσης της σημαντικής πλεονάζουσας παραγωγικής ικανότητας στη ΛΔΚ και των πρακτικών ντάμπινγκ σε διάφορες αγορές, αν τα μέτρα παύσουν να ισχύουν, πρόσθετες ποσότητες θα κατευθυνθούν στην αγορά της Ένωσης.

               (38)

               Το γεγονός ότι, παρά την ύπαρξη μέτρων αντιντάμπινγκ στις κινεζικές εισαγωγές, οι κινέζοι παραγωγοί-εξαγωγείς κατόρθωσαν να εξαγάγουν στην Ένωση σημαντικές ποσότητες κατά την ΠΕΕ (σε τιμή 251 ευρώ ανά τόνο κατά μέσο όρο) και να αυξήσουν το μερίδιο αγοράς τους στην Ένωση καταδεικνύει το διαρκές ενδιαφέρον των κινέζων εξαγωγών για την αγορά της Ένωσης.

               (39)

               Είναι ακόμη σαφέστερο, βάσει των στατιστικών των κινεζικών εξαγωγών, ότι η Ένωση είναι μια πολύ ελκυστική αγορά για τους κινέζους παραγωγούς-εξαγωγείς, δεδομένου ότι επιτυγχάνουν μερικές από τις υψηλότερες τιμές εξαγωγής τους (αν και υποκείμενες σε ντάμπινγκ) κατά την εξαγωγή στην Ένωσης. Σύμφωνα με τις κινεζικές στατιστικές εξαγωγών, η μέση τιμή πώλησης στην Ένωση κατά τη διάρκεια της ΠΕΕ ήταν 269 USD FOB, ενώ η μέση τιμή εξαγωγής στην Ινδία ήταν 220 USD.

               (40)

               Οι κινεζικές στατιστικές εξαγωγών κατέδειξαν ότι, παρά την κατάργηση της βασικής εφαρμογής για το ανθρακικό βάριο (παραγωγή CRT), οι κινεζικές εξαγωγές αυξήθηκαν παγκοσμίως από 130 000 τόνους το 2009 σε 158 000 τόνους το 2010.

               (41)

               Αν τα μέτρα παύσουν να ισχύουν, αναμένεται ότι, λόγω της τεράστιας πλεονάζουσας παραγωγικής ικανότητας στη ΛΔΚ, οι κινέζοι εξαγωγείς θα κατευθυνθούν πιθανότατα στην Ένωση. Το γεγονός ότι οι μεγαλύτερες αγορές παγκοσμίως, όπως οι ΗΠΑ, η Ινδία και η Βραζιλία, προστατεύονται από υψηλούς δασμούς αντιντάμπινγκ συνηγορεί υπέρ αυτού του συμπεράσματος.

               (42)

               Οι τιμές των εν λόγω εισαγωγών πιθανώς θα συνεχίσουν να είναι σε επίπεδα ντάμπινγκ, δεδομένου ότι δεν υπάρχει ένδειξη περί του ότι οι εξαγωγείς θα αλλάξουν την τιμολογική συμπεριφορά τους αν τα μέτρα παύσουν να ισχύουν.

               (43)

               Κατά συνέπεια, συνήχθη το συμπέρασμα ότι υπάρχει πιθανότητα συνέχισης της πρακτικής ντάμπινγκ.

         Ε.   ΟΡΙΣΜΟΣ ΤΟΥ ΚΛΑΔΟΥ ΠΑΡΑΓΩΓΗΣ ΤΗΣ ΕΝΩΣΗΣ

               (44)

               Ο μόνος συνεργασθείς παραγωγός της Ένωσης αντιπροσώπευσε το 100 % της παραγωγής ανθρακικού βαρίου της Ένωσης κατά τη διάρκεια της ΠΕΕ. Ως εκ τούτου, θεωρείται ότι αποτελεί τον κλάδο παραγωγής της Ένωσης υπό την έννοια του άρθρου 4 παράγραφος 1 και του άρθρου 5 παράγραφος 4 του βασικού κανονισμού.

         ΣΤ.   ΚΑΤΑΣΤΑΣΗ ΤΗΣ ΑΓΟΡΑΣ ΤΗΣ ΕΝΩΣΗΣ

   1.   Κατανάλωση της Ένωσης

      Πίνακας 1

      Κατανάλωση της Ένωσης

               2007

               2008

               2009

               ΠΕΕ

               Κατανάλωση (σε τόνους)

               123 354

               104 037

               62 637

               76 560

               Δείκτης

               100

               84

               51

               62

                  Πηγή: Επαληθευμένες απαντήσεις του κλάδου παραγωγής της Ένωσης στο ερωτηματολόγιο και στατιστικές της Eurostat

               (45)

               Η κατανάλωση στην Ένωση βασίστηκε στον συνδυασμένο όγκο των πωλήσεων από τον κλάδο παραγωγής της Ένωσης στην Ένωση και τον όγκο των εισαγωγών από τρίτες χώρες, με βάση τα στοιχεία της Eurostat.

               (46)

               Σ’ αυτή τη βάση και όπως φαίνεται στον πίνακα 1, η κατανάλωση της Ένωσης μειώθηκε σημαντικά κατά τη διάρκεια της εν λόγω περιόδου, ήτοι κατά 38 %, πράγμα που εξηγείται κυρίως από την παύση της δραστηριότητας κατασκευής CRT στην Ένωση.

         2.   Όγκος, μερίδιο αγοράς και τιμές των εισαγωγών από τη ΛΔΚ

      Πίνακας 2

      Εισαγωγές από τη ΛΔΚ σε όγκο, μερίδιο αγοράς και τιμές εισαγωγών

               2007

               2008

               2009

               ΠΕΕ

               Όγκος των εισαγωγών (τόνοι)

               76 306

               64 573

               37 341

               48 720

               Δείκτης

               100

               85

               49

               64

               Μερίδιο αγοράς

               61,9 %

               62,1 %

               59,6 %

               63,6 %

               Δείκτης

               100

               100

               96

               103

               Τιμή εισαγωγής CIF σε ευρώ ανά τόνο

               230

               257

               239

               251

               Δείκτης

               100

               112

               104

               109

                  Πηγή: Στατιστικές της Eurostat

               (47)

               Κατά τη διάρκεια της υπό εξέταση περιόδου ο όγκος των εισαγωγών από τη ΛΔΚ μειώθηκε κατά 36 %, ενώ η κατανάλωση στην Ένωση μειώθηκε κατά 38 %. Παρά τα μέτρα αντιντάμπινγκ που ήταν σε ισχύ και παρά τη μειωνόμενη κατανάλωση, το κινεζικό μερίδιο της αγοράς αυξήθηκε κατά τρεις ποσοστιαίες μονάδες κατά την υπό εξέταση περίοδο.

               (48)

               Ο μέσος όρος τιμών εισαγωγής από τη ΛΔΚ αυξήθηκε κατά 9 % κατά την υπό εξέταση περίοδο. Η υψηλότερη αύξηση τιμών σημειώθηκε μεταξύ 2007 και 2008, καθώς οι τιμές μειώθηκαν το 2009 πριν αυξηθούν και πάλι κατά την ΠΕΕ.

               (49)

               Ο μέσος όρος τιμών εκ του εργοστασίου του κλάδου παραγωγής της Ένωσης συγκρίθηκε με τον μέσο όρο των κινεζικών τιμών εισαγωγών CIF στα σύνορα της Ένωσης. Αυτές οι τιμές προέκυψαν από αριθμητικά στοιχεία της Eurostat και περιέλαβαν τις δαπάνες μετά την εισαγωγή καθώς και τους τελωνειακούς δασμούς και τους δασμούς αντιντάμπινγκ. Η σύγκριση έδειξε ότι οι κινεζικές τιμές εισαγωγής ήταν χαμηλότερες της τιμής πώλησης του κλάδου παραγωγής της Ένωσης κατά 37,9 % κατά τη διάρκεια της ΠΕΕ. Με βάση τα ανωτέρω, διαπιστώθηκε ότι αν δεν ίσχυαν τα μέτρα, οι κινεζικές τιμές εισαγωγής θα ήταν χαμηλότερες εκείνων του κλάδου παραγωγής της Ένωσης κατά 44,1 %.

         3.   Όγκος και μερίδιο αγοράς των εισαγωγών από άλλες τρίτες χώρες

               (50)

               Ο συνολικός όγκος των εισαγωγών ανθρακικού βαρίου από τρίτες χώρες πλην της ΛΔΚ ήταν άνευ σημασίας και αντιπροσώπευε ποσοστό μικρότερο του 1 % της κατανάλωσης της Ένωσης κατά την υπό εξέταση περίοδο.

               (51)

               Θα πρέπει να σημειωθεί ότι οι τιμές εισαγωγής από άλλες τρίτες χώρες δεν ήταν χαμηλότερες από τις τιμές της Ένωσης κατά τη διάρκεια της ΠΕΕ.

         4.   Οικονομική κατάσταση του κλάδου παραγωγής της Ένωσης

   4.1.   Παραγωγή, παραγωγική ικανότητα και χρησιμοποίηση της παραγωγικής ικανότητας

               (52)

               Θα πρέπει να σημειωθεί ότι, δεδομένου ότι ο κλάδος παραγωγής της Ένωσης αποτελείται από έναν μόνο παραγωγό, τα στοιχεία που αναφέρονται στην παραγωγή, την παραγωγική ικανότητα και τη χρησιμοποίηση της παραγωγικής ικανότητας έπρεπε να παρουσιαστούν υπό μορφή δεικτών.

                  Πίνακας 3

                  Παραγωγή, παραγωγική ικανότητα και χρησιμοποίηση της παραγωγικής ικανότητας

                           Δείκτης

                           2007

                           2008

                           2009

                           ΠΕΕ

                           Παραγωγή

                           100

                           79

                           36

                           47

                           Παραγωγική ικανότητα

                           100

                           100

                           100

                           100

                           Χρησιμοποίηση της παραγωγικής ικανότητας

                           100

                           79

                           36

                           47

                              Πηγή: Επαληθευμένες απαντήσεις του κλάδου παραγωγής της Ένωσης στο ερωτηματολόγιο

               (53)

               Η παραγωγή του κλάδου παραγωγής της Ένωσης μειώθηκε κατά 53 % κατά την υπό εξέταση περίοδο. Θα πρέπει να σημειωθεί ότι ο κλάδος παραγωγής της Ένωσης έχει αναπροσαρμόσει το μοντέλο παραγωγής του από το 2003 και μετά, έτσι ώστε να ανταποκριθεί καλύτερα στη νέα κατάσταση της αγοράς και να αντιμετωπίσει την παύση της δραστηριότητας παραγωγής οθονών CRT στην Ένωση. Ως εκ τούτου, η παραγωγική ικανότητα μειώθηκε κατά περισσότερο από 50 %, καθώς το υπό εξέταση προϊόν παράγεται τώρα με εναλλασσόμενες βάρδιες στις ίδιες εγκαταστάσεις με το ανθρακικό στρόντιο.

               (54)

               Η παραγωγική ικανότητα του κλάδου παραγωγής της Ένωσης παρέμεινε αμετάβλητη κατά την υπό εξέταση περίοδο. Έτσι, η παραγωγική ικανότητα αναπτύχθηκε ομοίως προς τον όγκο παραγωγής.

         4.2.   Αποθέματα

      Πίνακας 4

      Αποθέματα

               2007

               2008

               2009

               ΠΕΕ

               Δείκτης

               100

               97

               41

               41

                  Πηγή: Επαληθευμένες απαντήσεις του κλάδου παραγωγής της Ένωσης στο ερωτηματολόγιο

               (55)

               Τα αποθέματα μειώθηκαν κατά 59 % κατά την υπό εξέταση περίοδο. Η μείωση αυτή οφείλεται στη μειωμένη ζήτηση και στην ικανότητα του κλάδου παραγωγής της Ένωσης να προσαρμοστεί στη νέα κατάσταση της αγοράς.

         4.3.   Όγκος πωλήσεων και τιμές

      Πίνακας 5

      Όγκος πωλήσεων, αξίες και μοναδιαία τιμή πώλησης

               2007

               2008

               2009

               ΠΕΕ

               Πωλήσεις σε όγκο (δείκτης)

               100

               84

               53

               59

               Πωλήσεις σε αξία (δείκτης)

               100

               92

               66

               73

               Μοναδιαία τιμή πώλησης (δείκτης)

               100

               109

               124

               123

                  Πηγή: Επαληθευμένες απαντήσεις του κλάδου παραγωγής της Ένωσης στο ερωτηματολόγιο

               (56)

               Ο όγκος των πωλήσεων του κλάδου παραγωγής της Ένωσης μειώθηκε κατά 41 % κατά την υπό εξέταση περίοδο. Η μεγαλύτερη μείωση σημειώθηκε το 2009, λόγω της γενικής οικονομικής κάμψης. Έτσι, ο όγκος των πωλήσεων του κλάδου παραγωγής της Ένωσης μειώθηκε κατ’ αναλογία περισσότερο απ’ ό,τι η κατανάλωση της Ένωσης στην ίδια περίοδο. Η αξία των πωλήσεων μειώθηκε σε μικρότερο βαθμό απ’ ό,τι ο όγκος, αφού ο κλάδος παραγωγής της Ένωσης κατόρθωσε να αυξήσει τα επίπεδα των τιμών του κατά την εν λόγω περίοδο, κατά την οποία οι μοναδιαίες τιμές πώλησης αυξήθηκαν κατά 23 %.

         4.4.   Μερίδιο αγοράς και αύξηση

      Πίνακας 6

      Μερίδιο αγοράς του κλάδου παραγωγής της Ένωσης

               2007

               2008

               2009

               ΠΕΕ

               Δείκτης

               100

               100

               105

               95

                  Πηγή: Επαληθευμένες απαντήσεις του κλάδου παραγωγής της Ένωσης στο ερωτηματολόγιο, διορθωμένες στατιστικές της Eurostat

               (57)

               Το μερίδιο της αγοράς του κλάδου παραγωγής της Ένωσης αυξήθηκε κατά 5 % το 2009, πριν μειωθεί σημαντικά κατά 10 % κατά την ΠΕΕ. Αυτό καταδεικνύει ότι, με την απουσία ανάπτυξης στην αγορά, ο κλάδος παραγωγής της Ένωσης δεν κατόρθωσε να διατηρήσει το μερίδιο της αγοράς του.

         4.5.   Απασχόληση, μισθοί και παραγωγικότητα

      Πίνακας 7

      Απασχόληση, μισθοί και παραγωγικότητα

               2007

               2008

               2009

               ΠΕΕ

               Απασχόληση (δείκτης)

               100

               87

               55

               57

               Αμοιβές (ευρώ/εργαζόμενο· δείκτης)

               100

               108

               106

               113

               Παραγωγικότητα (δείκτης)

               100

               91

               65

               82

                  Πηγή: Επαληθευμένες απαντήσεις του κλάδου παραγωγής της Ένωσης στο ερωτηματολόγιο

               (58)

               Η απασχόληση μειώθηκε σημαντικά κατά την υπό εξέταση περίοδο, ως συνέπεια της οικονομικής κάμψης και της νέας κατάστασης της αγοράς. Οι αμοιβές αυξήθηκαν κατά μέσο όρο κατά 13 % λόγω του υψηλού ποσοστού πληθωρισμού που είχε άμεσο αντίκτυπο στη μισθολογική τιμαριθμική αναπροσαρμογή. Η παραγωγικότητα μειώθηκε κατά 18 % κατά τη διάρκεια της ίδιας περιόδου λόγω της μείωσης του όγκου παραγωγής, που δεν μπόρεσε να αντισταθμιστεί από τη μείωση του αριθμού απασχολουμένων.

         4.6.   Αποδοτικότητα

      Πίνακας 8

      Αποδοτικότητα

               2007

               2008

               2009

               ΠΕΕ

               Δείκτης

                                        -100

                                        -192

                                        -351

                                        -206

                  Πηγή: Επαληθευμένες απαντήσεις του κλάδου παραγωγής της Ένωσης στο ερωτηματολόγιο

               (59)

               Η αποδοτικότητα του κλάδου παραγωγής της Ένωσης μειώθηκε κατά περισσότερο από 106 % κατά την υπό εξέταση περίοδο, ως συνέπεια της οικονομικής κάμψης και της κατάργησης των οθονών CRT, που επηρέασαν τον όγκο πωλήσεων και το κόστος παραγωγής. Ο κλάδος είχε συνεχώς ζημιά καθ’ όλη τη διάρκεια της υπό εξέταση περιόδου.

         4.7.   Επενδύσεις, απόδοση των επενδύσεων και δυνατότητα άντλησης κεφαλαίων

      Πίνακας 9

      Επενδύσεις και απόδοση των επενδύσεων

               2007

               2008

               2009

               ΠΕΕ

               Επενδύσεις (δείκτης)

               100

               82

               90

               97

               Απόδοση των επενδύσεων (δείκτης)

                                        -100

                                        -251

                                        -506

                                        -176

                  Πηγή: Επαληθευμένες απαντήσεις του κλάδου παραγωγής της Ένωσης στο ερωτηματολόγιο

               (60)

               Οι επενδύσεις παρέμειναν σταθερές κατά την υπό εξέταση περίοδο. Οι επενδύσεις που έκανε ο κλάδος παραγωγής της Ένωσης θεωρήθηκαν ως δαπάνη το έτος κατά το οποίο πραγματοποιήθηκαν. Η απόδοση των επενδύσεων (κέρδος εκφρασμένο ως ποσοστό των επενδύσεων ετησίως) αναπτύχθηκε αρνητικά κατά τη διάρκεια της υπό εξέταση περιόδου, όπως και η αποδοτικότητα.

               (61)

               Από την έρευνα δεν προέκυψαν στοιχεία ότι ο κλάδος παραγωγής της Ένωσης είχε αντιμετωπίσει σοβαρές δυσκολίες στην άντληση κεφαλαίων. Ωστόσο, θα πρέπει να σημειωθεί ότι οι επενδύσεις που έγιναν κατά την υπό εξέταση περίοδο δεν ήταν σημαντικές.

         4.8.   Ταμειακές ροές

      Πίνακας 10

      Ταμειακές ροές

               2007

               2008

               2009

               ΠΕΕ

               Δείκτης

                                        -100

                                        -83

               25

               32

                  Πηγή: Επαληθευμένες απαντήσεις του κλάδου παραγωγής της Ένωσης στο ερωτηματολόγιο

               (62)

               Οι ταμειακές ροές βελτιώθηκαν σημαντικά κατά τη διάρκεια της υπό εξέταση περιόδου, ως συνέπεια της μείωσης του όγκου των αποθεμάτων.

         4.9.   Μέγεθος του περιθωρίου ντάμπινγκ

               (63)

               Κατά τη διάρκεια της ΠΕΕ συνεχίστηκαν, παρά τα ισχύοντα μέτρα, σημαντικές πρακτικές ντάμπινγκ σε επίπεδα ακόμη υψηλότερα από αυτά που διαπιστώθηκαν στην αρχική έρευνα, βάσει των στοιχείων που υπέβαλαν οι συνεργασθέντες παραγωγοί-εξαγωγείς και η Eurostat.

         4.10.   Ανάκαμψη από τις επιπτώσεις παλαιών πρακτικών ντάμπινγκ

               (64)

               Ο κλάδος παραγωγής της Ένωσης, σ’ ένα αρνητικό οικονομικό πλαίσιο που εξηγείται από τη γενική οικονομική κάμψη και την κατάργηση μιας σημαντικής εφαρμογής, δεν ανέκαμψε από τις επιπτώσεις παλαιών πρακτικών ντάμπινγκ, ιδίως όσον αφορά τον όγκο των πωλήσεων, την τιμή πώλησης και την αποδοτικότητα. Επιπλέον, διαπιστώθηκε ότι το ντάμπινγκ συνεχίστηκε κατά τη διάρκεια της ΠΕΕ.

         4.11.   Εξαγωγική δραστηριότητα του κλάδου παραγωγής της Ένωσης

      Πίνακας 11

      Όγκος εξαγωγών του κλάδου παραγωγής της Ένωσης

               2007

               2008

               2009

               ΠΕΕ

               Δείκτης

               100

               86

               45

               66

                  Πηγή: Επαληθευμένες απαντήσεις του κλάδου παραγωγής της Ένωσης στο ερωτηματολόγιο

               (65)

               Οι εξαγωγές ανθρακικού βαρίου του κλάδου παραγωγής της Ένωσης μειώθηκαν κατά 34 % κατά την υπό εξέταση περίοδο. Ο κλάδος παραγωγής της Ένωσης κατόρθωσε να πραγματοποιήσει περιορισμένο μόνο όγκο εξαγωγών, λόγω του σοβαρού ανταγωνισμού από τις κινεζικές εξαγωγές σε αγορές εκτός Ένωσης. Η μείωση του όγκου εξαγωγών κατά την υπό εξέταση περίοδο εξηγείται επίσης από την οικονομική κάμψη.

         4.12.   Συμπέρασμα για την κατάσταση του κλάδου παραγωγής της Ένωσης

               (66)

               Ενώ όλοι οι βασικοί δείκτες ζημίας, όπως ο όγκος πωλήσεων, η αποδοτικότητα, η παραγωγή, η απασχόληση και η παραγωγικότητα σημείωσαν αρνητική εξέλιξη κατά τη διάρκεια της υπό εξέταση περιόδου, τα μέτρα αντιντάμπινγκ είχαν ευνοϊκό αντίκτυπο στην κατάσταση του κλάδου παραγωγής της Ένωσης.

               (67)

               Όσον αφορά το μερίδιο αγοράς του κλάδου παραγωγής της Ένωσης, η ελαφρά τάση μείωσης δείχνει ότι, παρά τα υφιστάμενα μέτρα και παρά το γεγονός ότι η κατανάλωση της αγοράς μειώθηκε, οι κινεζικές εισαγωγές όχι μόνο απέκλεισαν άλλες χώρες από την αγορά αλλά, επίσης, κέρδισαν μερίδιο της αγοράς εις βάρος του κλάδου παραγωγής της Ένωσης.

               (68)

               Συμπερασματικά, ο κλάδος παραγωγής της Ένωσης, λαμβανομένης υπόψη της αρνητικής εξέλιξης των δεικτών που τον αφορούν, θεωρείται ότι εξακολούθησε να υφίσταται υλική ζημία κατά την υπό εξέταση περίοδο. Ως εκ τούτου, εξετάστηκε αν υπάρχει η πιθανότητα συνέχισης της ζημίας αν λήξουν τα μέτρα.

         Ζ.   ΠΙΘΑΝΟΤΗΤΑ ΣΥΝΕΧΙΣΗΣ ΤΗΣ ΖΗΜΙΑΣ

   1.   Περίληψη της ανάλυσης σχετικά με την πιθανότητα συνέχισης του ντάμπινγκ και επανάληψης του ζημιογόνου ντάμπινγκ

               (69)

               Υπενθυμίζεται ότι η κατανάλωση στην αγορά της Ένωσης μειώθηκε σημαντικά από την αρχική έρευνα και μετά λόγω της κατάργησης των οθονών CRT και λόγω της οικονομικής κάμψης. Υπό αυτές τις συνθήκες, το μερίδιο αγοράς των κινεζικών εισαγωγών αυξήθηκε κατά περισσότερο από 15 %, ενώ το μερίδιο αγοράς του κλάδου παραγωγής της Ένωσης και οι εισαγωγές από τρίτες χώρες μειώθηκαν σημαντικά. Αυτό καταδεικνύει ότι, παρά τα ισχύοντα μέτρα και τη μείωση της κατανάλωσης της Ένωσης, οι κινέζοι παραγωγοί-εξαγωγείς έδειξαν συνεχές ενδιαφέρον για την αγορά της Ένωσης και κατόρθωσαν να αποκλείσουν τις τρίτες χώρες από την αγορά της Ένωσης.

               (70)

               Υπενθυμίζεται επίσης ότι οι παραγωγοί-εξαγωγείς στη ΛΔΚ εξακολούθησαν να εφαρμόζουν την πρακτική ντάμπινγκ με τιμές κατά πολύ χαμηλότερες από εκείνες του κλάδου παραγωγής της Ένωσης κατά τη διάρκεια της ΠΕΕ. Με βάση αυτά τα στοιχεία, δεν υπάρχει λόγος να πιστέψουμε ότι οι κινέζοι παραγωγοί-εξαγωγείς δεν θα εξακολουθήσουν να εφαρμόζουν στο μέλλον τιμές σημαντικά χαμηλότερες από εκείνες του κλάδου παραγωγής της Ένωσης.

               (71)

               Η έρευνα έδειξε ότι οι κινέζοι παραγωγοί-εξαγωγείς είχαν σημαντική πλεονάζουσα παραγωγική ικανότητα κατά τη διάρκεια της ΠΕΕ, ήτοι περίπου 280 000 τόνους. Αυτή αντιπροσωπεύει περισσότερο από τρεις φορές το μέγεθος της αγοράς της Ένωσης κατά την ΠΕΕ. Παρά την αναμενόμενη αύξηση της ζήτησης στη ΛΔΚ, η πλεονάζουσα παραγωγική ικανότητα αναμένεται να συνεχίσει να υπάρχει και να παραμείνει πολύ σημαντική κατά τα προσεχή έτη.

               (72)

               Η αγορά της Ένωσης είναι ο κυριότερος προορισμός εξαγωγών για τη ΛΔΚ. Άλλες κύριες αγορές εξαγωγών, όπως οι ΗΠΑ και η Ινδία, εφαρμόζουν σημαντικά (5) μέτρα αντιντάμπινγκ έναντι του ανθρακικού βαρίου καταγωγής ΛΔΚ. Ως εκ τούτου, οι αγορές αυτές είναι πρακτικά μη προσβάσιμες για τους κινέζους εξαγωγείς. Λαμβανομένου υπόψη του ενδιαφέροντος των κινέζων παραγωγών-εξαγωγέων για την αγορά της Ένωσης, αναμένεται ότι, αν τα μέτρα παύσουν να ισχύουν, ένας σημαντικός όγκος εξαγωγών θα κατευθυνόταν στην αγορά της Ένωσης, με αποτέλεσμα τη μεγάλη συνολική συμπίεση των τιμών.

         2.   Συμπέρασμα σχετικά με την πιθανότητα συνέχισης της ζημίας

               (73)

               Βάσει των ανωτέρω, θεωρείται ότι αν τα μέτρα παύσουν να ισχύουν, θα υπάρχει πιθανότητα σημαντικής αύξησης στις εισαγωγές από τη ΛΔΚ που αποτελούν αντικείμενο ντάμπινγκ στην Ένωση, με πίεση στις τιμές προς τα κάτω. Μια τέτοια κατάσταση θα οδηγούσε μεσοπρόθεσμα, πιθανώς, στην εξαφάνιση του κλάδου παραγωγής της Ένωσης καθώς, αφενός, ο μειωμένος όγκος πωλήσεων δεν θα επέτρεπε στον κλάδο παραγωγής της Ένωσης να απορροφήσει επαρκώς τα πάγια έξοδα και, αφετέρου, δεν θα ήταν δυνατόν να επιτευχθούν επαρκή επίπεδα τιμών. Η συνέχιση της ζημίας μεγεθύνθηκε κατά την υπό εξέταση περίοδο από την οικονομική κάμψη και την κατάργηση μιας σημαντικής εφαρμογής.

         3.   Εξελίξεις μετά την ΠΕΕ

               (74)

               Μολονότι οι τιμές εισαγωγής από τη ΛΔΚ αυξήθηκαν κατά 17,8 % από το τέλος της ΠΕΕ έως τον Φεβρουάριο του 2011 ενώ οι τιμές πώλησης του κλάδου παραγωγής της Ένωσης αυξήθηκαν μόνο κατά περίπου 7 % στο ίδιο χρονικό διάστημα, οι τιμές εισαγωγής από τη ΛΔΚ εξακολούθησαν να είναι χαμηλότερες από τις τιμές της Ένωσης κατά περισσότερο από 15 % μετά την ΠΕΕ.

         H.   ΣΥΜΦΕΡΟΝ ΤΗΣ ΕΝΩΣΗΣ

   1.   Προκαταρκτική παρατήρηση

               (75)

               Σύμφωνα με το άρθρο 21 του βασικού κανονισμού, εξετάστηκε αν η συνέχιση των ισχυόντων μέτρων αντιντάμπινγκ θα ήταν αντίθετη προς το συμφέρον της Ένωσης συνολικά. Ο προσδιορισμός του συμφέροντος της Ένωσης βασίστηκε σε εκτίμηση του συμφέροντος των διαφόρων εμπλεκομένων, ήτοι: του κλάδου παραγωγής της Ένωσης, των εισαγωγέων και των χρηστών του υπό εξέταση προϊόντος.

               (76)

               Επειδή η παρούσα έρευνα αποτελεί επανεξέταση ενόψει της λήξης της ισχύος των μέτρων, απαιτεί την ανάλυση μιας κατάστασης στην οποία έχουν ήδη εφαρμοστεί μέτρα αντιντάμπινγκ και την αξιολόγηση των ενδεχόμενων αθέμιτων αρνητικών επιπτώσεων που θα είχαν στα ενδιαφερόμενα μέρη τα ισχύοντα μέτρα αντιντάμπινγκ.

               (77)

               Με βάση τα στοιχεία αυτά εξετάστηκε αν υπάρχουν επιτακτικοί λόγοι που θα οδηγούσαν στο συμπέρασμα ότι, στη συγκεκριμένη αυτή περίπτωση, η διατήρηση των μέτρων δεν είναι προς το συμφέρον της Ένωσης, ανεξάρτητα από τα παραπάνω συμπεράσματα σχετικά με την πιθανότητα συνέχισης της πρακτικής ντάμπινγκ και την πιθανότητα συνέχισης της ζημίας.

         2.   Συμφέρον του κλάδου παραγωγής της Ένωσης

               (78)

               Η έρευνα κατέδειξε ότι ο κλάδος παραγωγής της Ένωσης λειτουργεί με πολύ καλή σχέση κόστους-αποτελεσματικότητας. Πράγματι, μείωσε τον αριθμό απασχολουμένων και άλλαξε τα μοντέλα παραγωγής προκειμένου να προσαρμοστεί στη νέα κατάσταση της αγοράς και να εξασφαλίζει τη βιωσιμότητά του αφού, όπως αναφέρθηκε στην αιτιολογική σκέψη 53, το ανθρακικό βάριο και το ανθρακικό στρόντιο παράγονται με εναλλασσόμενες βάρδιες. Μολονότι τα μέτρα δεν συνέβαλαν στην ανάκαμψη της οικονομικής κατάστασης του κλάδου παραγωγής της Ένωσης, είχαν ευνοϊκό αντίκτυπο στην οικονομική του κατάσταση. Πράγματι, αν δεν είχαν ληφθεί τα μέτρα, πιθανόν η αγορά της Ένωσης να είχε πλημμυρίσει από εισαγωγές με χαμηλές τιμές καταγωγής ΛΔΚ και ο κλάδος παραγωγής της Ένωσης να είχε υποχρεωθεί να παύσει τη δραστηριότητά του.

               (79)

               Όπως προαναφέρθηκε, το μοντέλο παραγωγής του κλάδου παραγωγής της Ένωσης βασίζεται σε δύο αλληλοεξαρτώμενα προϊόντα, δηλαδή είναι απαραίτητο να υπάρχουν επαρκείς όγκοι πωλήσεων και για τα δύο προϊόντα προκειμένου να απορροφώνται τα πάγια έξοδα. Αν επιτραπεί η λήξη της ισχύος των μέτρων, ο αναμενόμενος αυξημένος όγκος εισαγωγών με τιμές ντάμπινγκ θα οδηγήσει σε ουσιαστική μείωση της δραστηριότητας του ανθρακικού βαρίου, πράγμα που θα καταστήσει τη δραστηριότητα του ανθρακικού στροντίου λιγότερο επικερδή, με τελικό αποτέλεσμα την παύση λειτουργίας ολόκληρης της εργοστασιακής μονάδας.

               (80)

               Βάσει των ανωτέρω, συνήχθη το συμπέρασμα ότι είναι προς το συμφέρον του κλάδου παραγωγής της Ένωσης να διατηρηθούν τα μέτρα κατά των εισαγωγών από τη ΛΔΚ που αποτελούν αντικείμενο ντάμπινγκ.

         3.   Συμφέρον των μη συνδεδεμένων εισαγωγέων

               (81)

               Η Επιτροπή απέστειλε ερωτηματολόγια σε όλους τους γνωστούς μη συνδεδεμένους εισαγωγείς. Ελήφθησαν απαντήσεις από τέσσερις μη συνδεδεμένους εισαγωγείς. Δύο από τους εν λόγω εισαγωγείς δραστηριοποιούνται στον τομέα της παραγωγής γαιοπολτού, διαλύματος που αποτελείται από ανθρακικό βάριο, πρόσθετα και νερό, και προορίζεται για την πλινθοποιία.

               (82)

               Οι εισαγωγείς σημείωσαν ότι η επιβολή δασμών αντιντάμπινγκ ώθησε τις τιμές προς τα πάνω τη στιγμή που επιβλήθηκαν οι εν λόγω δασμοί. Σ’ αυτό το πλαίσιο, θα πρέπει να σημειωθεί ότι η διαφορά αυτή δεν ήταν κατόπιν αντιληπτή, καθώς διαπιστώθηκε ότι οι τιμές εξαγωγής στην Ένωση ήταν, σε σύγκριση με τις μέσες τιμές σε όλες τις αγορές εκτός Ένωσης, σε επίπεδα παρόμοια με εκείνα κατά τη διάρκεια της ΠΕΕ (6).

               (83)

               Οι εισαγωγείς σημείωσαν επίσης ότι δεν υπήρχε έλλειψη ανθρακικού βαρίου στην αγορά της Ένωσης μολονότι αντιμετώπιζαν αυξανόμενες δυσκολίες να εξασφαλίσουν ανθρακικό βάριο από τη ΛΔΚ λόγω της αυξημένης εγχώριας ζήτησης. Ωστόσο, οι στατιστικές των εισαγωγών δεν δείχνουν καμία μείωση του όγκου εξαγωγών του υπό εξέταση προϊόντος στην Ένωση κατά τη διάρκεια της ΠΕΕ ή μετά από αυτήν. Αυτό επιβεβαιώνεται επίσης από τα συμπεράσματα σχετικά με την πλεονάζουσα παραγωγική ικανότητα στην αιτιολογική σκέψη 71.

               (84)

               Διαπιστώθηκε επίσης ότι τα ισχύοντα μέτρα δεν είχαν αρνητικές επιπτώσεις στην οικονομική κατάσταση των εισαγωγέων.

               (85)

               Βάσει των ανωτέρω, συνήχθη το συμπέρασμα ότι τα ισχύοντα μέτρα δεν είχαν ουσιαστικές αρνητικές επιπτώσεις στην οικονομική κατάσταση των εισαγωγέων και ότι η συνέχιση των μέτρων δεν θα τους επηρεάσει αρνητικά.

         4.   Συμφέροντα των χρηστών

               (86)

               Η Επιτροπή απέστειλε ερωτηματολόγια σε όλους τους γνωστούς χρήστες. Ελήφθησαν απαντήσεις από εννέα χρήστες του υπό εξέταση προϊόντος. Όπως αναφέρθηκε στην αιτιολογική σκέψη 16, οι κύριοι βιομηχανικοί χρήστες του ανθρακικού βαρίου την Ένωση δραστηριοποιούνται στην πλινθοκεραμοποιία, στην κεραμοποιία και στην παραγωγή φερρίτη.

               (87)

               Ένας χρήστης ισχυρίστηκε ότι η ύπαρξη ή η συνέχιση των μέτρων δεν θα ήταν προς το συμφέρον των χρηστών, όμως δεν τεκμηρίωσε τον ισχυρισμό του. Κανένας από τους υπόλοιπους χρήστες που απάντησαν στο ερωτηματολόγιο δεν ισχυρίστηκε ότι τα μέτρα είχαν σημαντικό αντίτυπο στην επιχείρησή του και ότι θα πρέπει να αρθούν.

         5.   Συμπέρασμα σχετικά με το συμφέρον της Ένωσης

               (88)

               Για τους προαναφερόμενους λόγους, συμπεραίνεται ότι δεν υπάρχουν επιτακτικοί λόγοι για τους οποίους δεν θα πρέπει να παραταθούν τα ισχύοντα μέτρα αντιντάμπινγκ.

         Η.   ΜΕΤΡΑ ΑΝΤΙΝΤΑΜΠΙΝΓΚ

               (89)

               Όλα τα μέρη ενημερώθηκαν για τα ουσιώδη πραγματικά περιστατικά και το σκεπτικό βάσει των οποίων επρόκειτο να προταθεί η διατήρηση της ισχύος των μέτρων. Επίσης, τους δόθηκε χρόνος για να υποβάλουν παρατηρήσεις και επιχειρήματα μετά την κοινοποίηση. Δεν ελήφθησαν παρατηρήσεις μετά την κοινοποίηση.

               (90)

               Από τα ανωτέρω συνάγεται το συμπέρασμα ότι, όπως προβλέπεται στο άρθρο 11 παράγραφος 2 του βασικού κανονισμού, τα μέτρα αντιντάμπινγκ που εφαρμόζονται στις εισαγωγές ανθρακικού βαρίου καταγωγής ΛΔΚ και επιβλήθηκαν με τον κανονισμό (ΕΚ) αριθ. 1175/2005 θα πρέπει να διατηρηθούν,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Επιβάλλεται οριστικός δασμός αντιντάμπινγκ στις εισαγωγές ανθρακικού βαρίου με περιεκτικότητα σε στρόντιο μεγαλύτερη από 0,07 % κατά βάρος και περιεκτικότητα σε θείο μεγαλύτερη από 0,0015 % κατά βάρος, είτε σε σκόνη είτε σε πιεσμένη κοκκώδη ή πυρωμένη μορφή, που υπάγεται στον κωδικό ΣΟ ex 2836 60 00 (κωδικός Taric 2836600010), καταγωγής Λαϊκής Δημοκρατίας της Κίνας.
   2.   Το ποσό του οριστικού δασμού αντιντάμπινγκ ισούται με σταθερό ποσό που καθορίζεται κατωτέρω για προϊόντα που παράγονται από τους ακόλουθους κατασκευαστές:

               Εταιρεία

               Ύψος δασμού
               (ευρώ/τόνοι)

               Πρόσθετος κωδικός TARIC

               Hubei Jingshan Chutian Barium Salt Corp. Ltd, 62, Qinglong Road, Songhe Town, Jingshan County, Hubei Province, PRC

               6,3

               A606

               Zaozhuang Yongli Chemical Co. Ltd, South Zhuzibukuang Qichun, Zaozhuang City Center District, Shandong Province, PRC

               8,1

               A607

               Όλες οι άλλες εταιρείες

               56,4

               A999

         3.   Στις περιπτώσεις στις οποίες υπέστησαν φθορά τα εμπορεύματα πριν από τη θέση τους σε ελεύθερη κυκλοφορία και, επομένως, η πράγματι πληρωθείσα ή πληρωτέα τιμή υπολογίζεται κατ’ αναλογία για τον προσδιορισμό της δασμολογητέας αξίας σύμφωνα με το άρθρο 145 του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (7), το ποσό του δασμού αντιντάμπινγκ, υπολογιζόμενο με βάση τα ανωτέρω καθορισμένα ποσά, μειώνεται κατά ποσοστό που αντιστοιχεί στην αναλογική κατανομή της πράγματι πληρωθείσας ή πληρωτέας τιμής.
   4.   Εκτός αν ορίζεται διαφορετικά, εφαρμόζονται οι διατάξεις που ισχύουν για τους τελωνειακούς δασμούς.
   Άρθρο 2
   Ο παρών κανονισμός αρχίζει να ισχύει την επόμενη της δημοσίευσής του στην Επίσημη Εφημερίδα της Ευρωπαϊκής Ένωσης και παραμένει σε ισχύ για περίοδο πέντε ετών.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 16 Αυγούστου 2011.

            Για το Συμβούλιο

            Ο Πρόεδρος

         M. DOWGIELEWICZ

      (1)  ΕΕ L 343 της 22.12.2009, σ. 51.

      (2)  ΕΕ L 189 της 21.7.2005, σ. 15.

      (3)  ΕΕ C 78 της 27.3.2010, σ. 4.

      (4)  ΕΕ C 192 της 16.7.2010, σ. 4.

      (5)  Οι δασμοί αντιντάμπινγκ της Ινδίας έναντι του κινεζικού ανθρακικού βαρίου κυμαίνονται από 76,06 USD έως 236 USD ανά τόνο· οι δασμοί αντιντάμπινγκ των ΗΠΑ έναντι του κινεζικού ανθρακικού βαρίου κυμαίνονται από 34,4 έως 81,3 %.

      (6)  Πηγή: Κινεζικές στατιστικές εξαγωγών

      (7)  ΕΕ L 253 της 11.10.1993, σ. 1.


title: Εκτελεστικός κανονισμός (ΕΕ) 2016/163 της Επιτροπής, της 28ης Ιανουαρίου 2016, για την έγκριση μη ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Huile d'olive de Nîmes (ΠΟΠ)]

text:
               9.2.2016

               EL

               Επίσημη Εφημερίδα της Ευρωπαϊκής Ένωσης

               L 32/29

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/163 ΤΗΣ ΕΠΙΤΡΟΠΉΣ
   της 28ης Ιανουαρίου 2016
   για την έγκριση μη ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Huile d'olive de Nîmes (ΠΟΠ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 2,
   Εκτιμώντας τα ακόλουθα:

               (1)

               Σύμφωνα με το άρθρο 53 παράγραφος 1 πρώτο εδάφιο του κανονισμού (ΕΕ) αριθ. 1151/2012, η Επιτροπή εξέτασε την αίτηση της Γαλλίας για την έγκριση τροποποίησης των προδιαγραφών της προστατευόμενης ονομασίας προέλευσης «Huile d'olive de Nîmes», η οποία καταχωρίσθηκε δυνάμει του κανονισμού (ΕΚ) αριθ. 148/2007 της Επιτροπής (2).

               (2)

               Δεδομένου ότι η εν λόγω τροποποίηση δεν είναι ήσσονος σημασίας κατά την έννοια του άρθρου 53 παράγραφος 2 του κανονισμού (ΕΕ) αριθ. 1151/2012, η Επιτροπή δημοσίευσε την αίτηση τροποποίησης, κατ' εφαρμογή του άρθρου 50 παράγραφος 2 στοιχείο α) του εν λόγω κανονισμού, στην Επίσημη Εφημερίδα της Ευρωπαϊκής Ένωσης
                   (3).

               (3)

               Δεδομένου ότι δεν έχει κοινοποιηθεί στην Επιτροπή καμία δήλωση ένστασης βάσει του άρθρου 51 του κανονισμού (ΕΕ) αριθ. 1151/2012, πρέπει να εγκριθεί η τροποποίηση των προδιαγραφών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Εγκρίνεται η τροποποίηση των προδιαγραφών, η οποία έχει δημοσιευθεί στην Επίσημη Εφημερίδα της Ευρωπαϊκής Ένωσης και αφορά την ονομασία «Huile d'olive de Nîmes» (ΠΟΠ).
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 28 Ιανουαρίου 2016.

            Για την Επιτροπή,

            εξ ονόματος του Προέδρου,

         Phil HOGAN

            Μέλος της Επιτροπής

      (1)  ΕΕ L 343 της 14.12.2012, σ. 1.

      (2)  Κανονισμός (ΕΚ) αριθ. 148/2007 της Επιτροπής, της 15ης Φεβρουαρίου 2007, για την καταχώριση ορισμένων ονομασιών στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Geraardsbergse mattentaart (ΠΓΕ) — Pataca de Galicia ή Patata de Galicia (ΠΓΕ) — Poniente de Granada (ΠΟΠ) — Gata-Hurdes (ΠΟΠ) — Patatas de Prades ή Patates de Prades (ΠΓΕ) — Mantequilla de Soria (ΠΟΠ) — Huile d'olive de Nîmes (ΠΟΠ) — Huile d'olive de Corse ή Huile d'olive de Corse-Oliu di Corsica (ΠΟΠ) — Clémentine de Corse (ΠΓΕ) — Agneau de Sisteron (ΠΓΕ) — Connemara Hill Lamb ή Uain Sléibhe Chonamara (ΠΓΕ) — Sardegna (ΠΟΠ) — Carota dell'Altopiano del Fucino (ΠΓΕ) — Stelvio ή Stilfser (ΠΟΠ) — Limone Femminello del Gargano (ΠΓΕ) — Azeitonas de Conserva de Elvas e Campo Maior (ΠΟΠ) — Chouriça de Carne de Barroso-Montalegre (ΠΓΕ) — Chouriço de Abóbora de Barroso-Montalegre (ΠΓΕ) — Sangueira de Barroso-Montalegre (ΠΓΕ) — Batata de Trás-os-Montes (ΠΓΕ) — Salpicão de Barroso-Montalegre (ΠΓΕ) — Alheira de Barroso-Montalegre (ΠΓΕ) — Cordeiro de Barroso, Anho de Barroso ή Borrego de leite de Barroso (ΠΓΕ) — Azeite do Alentejo Interior (ΠΟΠ) — Paio de Beja (ΠΓΕ) — Linguíça do Baixo Alentejo ή Chouriço de carne do Baixo Alentejo (ΠΓΕ) — Ekstra deviško oljčno olje Slovenske Istre (ΠΟΠ)] (ΕΕ L 46 της 16.2.2007, σ. 14).

      (3)  ΕΕ C 317 της 25.9.2015, σ. 3.


title: Εκτελεστικός κανονισμός (ΕΕ) 2015/1977 της Επιτροπής, της 8ης Ιουλίου 2015, για τον καθορισμό της συχνότητας και του μορφότυπου της έκθεσης παρατυπιών όσον αφορά το Ταμείο Ασύλου, Μετανάστευσης και Ένταξης και το μέσο για τη χρηματοδοτική στήριξη της αστυνομικής συνεργασίας, της πρόληψης και καταστολής της εγκληματικότητας και της διαχείρισης κρίσεων, δυνάμει του κανονισμού (ΕΕ) αριθ. 514/2014 του Ευρωπαϊκού Κοινοβουλίου και του Συμβουλίου

text:
               10.11.2015

               EL

               Επίσημη Εφημερίδα της Ευρωπαϊκής Ένωσης

               L 293/29

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/1977 ΤΗΣ ΕΠΙΤΡΟΠΉΣ
   της 8ης Ιουλίου 2015
   για τον καθορισμό της συχνότητας και του μορφότυπου της έκθεσης παρατυπιών όσον αφορά το Ταμείο Ασύλου, Μετανάστευσης και Ένταξης και το μέσο για τη χρηματοδοτική στήριξη της αστυνομικής συνεργασίας, της πρόληψης και καταστολής της εγκληματικότητας και της διαχείρισης κρίσεων, δυνάμει του κανονισμού (ΕΕ) αριθ. 514/2014 του Ευρωπαϊκού Κοινοβουλίου και του Συμβουλίου
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 514/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, σχετικά με τον καθορισμό γενικών διατάξεων όσον αφορά το Ταμείο Ασύλου, Μετανάστευσης και Ένταξης και το μέσο για τη χρηματοδοτική στήριξη της αστυνομικής συνεργασίας, της πρόληψης και καταστολής της εγκληματικότητας και της διαχείρισης κρίσεων (1), και ιδίως το άρθρο 5 παράγραφος 6,
   Εκτιμώντας τα ακόλουθα:

               (1)

               Τα κράτη μέλη οφείλουν να δηλώνουν τυχόν παρατυπίες δυνάμει του άρθρου 5 παράγραφος 2 του κανονισμού (ΕΕ) αριθ. 514/2014 και σύμφωνα με τις διατάξεις του κατ' εξουσιοδότηση κανονισμού (ΕΕ) 2015/1973 της Επιτροπής (2).

               (2)

               Τα οικονομικά συμφέροντα της Ένωσης θα πρέπει να προστατεύονται με τον ίδιο τρόπο, ανεξάρτητα από το Ταμείο που χρησιμοποιείται για την επίτευξη των στόχων για τους οποίους θεσπίστηκε. Προς τον σκοπό αυτό, οι κανονισμοί του Ευρωπαϊκού Κοινοβουλίου και του Συμβουλίου (ΕΕ) αριθ. 514/2014, (ΕΕ) αριθ. 1303/2013 (3), (ΕΕ) αριθ. 1306/2013 (4) και (ΕΕ) αριθ. 223/2014 (5), αναθέτουν στην Επιτροπή την εξουσία να θεσπίζει κανόνες για την υποβολή έκθεσης παρατυπιών. Για να διασφαλιστεί ότι εφαρμόζονται ίδιοι ακριβώς κανόνες για όλα τα ταμεία που διέπονται από τους εν λόγω κανονισμούς, είναι αναγκαίο ο παρών κανονισμός να περιέχει τις ίδιες ακριβώς διατάξεις με τους εκτελεστικούς κανονισμούς της Επιτροπής (ΕΕ) 2015/1974 (6), (ΕΕ) 2015/1975 (7) και (ΕΕ) 2015/1976 (8).

               (3)

               Για να διασφαλιστεί η αποτελεσματική ανάλυση και η συνολική διαχείριση των περιπτώσεων παρατυπίας, τα κράτη μέλη υποχρεούνται να υποβάλλουν στην Επιτροπή σχετικές πληροφορίες για τις διαπιστωθείσες παρατυπίες σε τακτική και έγκαιρη βάση. Για να προστατεύονται τα οικονομικά συμφέροντα της Ένωσης, είναι απαραίτητο να θεσπισθούν ομοιόμορφοι όροι για την υποβολή των εν λόγω πληροφοριών, ιδίως όσον αφορά τη συχνότητα και τη μορφή τους.

               (4)

               Για να αποφεύγονται παρατυπίες με επιπτώσεις εκτός του εδάφους του κράτους μέλους που υποβάλλει την έκθεση, το εν λόγω κράτος μέλος θα πρέπει να δηλώνει κάθε τέτοια παρατυπία χωρίς καθυστέρηση στην Επιτροπή.

               (5)

               Για την πλήρη αξιοποίηση των πλεονεκτημάτων που απορρέουν από τη χρήση ηλεκτρονικών μέσων για την ανταλλαγή πληροφοριών, παράλληλα με τη διαφύλαξη της ασφάλειας των ανταλλαγών, τα κράτη μέλη θα πρέπει να χρησιμοποιούν το ειδικό Σύστημα Διαχείρισης Παρατυπιών («IMS»), το οποίο διατίθεται στο πλαίσιο της πλατφόρμας του συστήματος πληροφοριών κατά της απάτης, που έχει συγκροτηθεί από την Επιτροπή.

               (6)

               Τα κράτη μέλη και η Επιτροπή θα πρέπει να διασφαλίσουν ότι η διαβίβαση δεδομένων μέσω του συστήματος διαχείρισης παρατυπιών διεξάγεται με ασφαλή τρόπο που εγγυάται τη διαθεσιμότητα, την ακεραιότητα, τη γνησιότητα και την εμπιστευτικότητα των πληροφοριών.

               (7)

               Η χρήση του ευρώ, ως του μόνου νομίσματος για την υποβολή έκθεσης παρατυπιών, είναι αναγκαία για να διασφαλιστεί η συγκρισιμότητα των πληροφοριών που υποβάλλονται. Για τα κράτη μέλη που δεν έχουν υιοθετήσει το ευρώ ως νόμισμά τους, είναι αναγκαίο να καθοριστεί η συναλλαγματική ισοτιμία που πρέπει να χρησιμοποιείται για τη μετατροπή των σχετικών ποσών σε ευρώ, καθώς και η συναλλαγματική ισοτιμία που πρέπει να χρησιμοποιείται για τη μετατροπή δαπανών που δεν έχουν εγγραφεί στους λογαριασμούς της αρμόδιας αρχής.

               (8)

               Το Ηνωμένο Βασίλειο και η Ιρλανδία δεσμεύονται από τον κανονισμό (ΕΕ) αριθ. 514/2014 και, κατά συνέπεια, δεσμεύονται από τον παρόντα κανονισμό.

               (9)

               Η Δανία δεν δεσμεύεται από τον κανονισμό (ΕΕ) αριθ. 514/2014 ούτε από τον παρόντα κανονισμό.

               (10)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ταμείων ασύλου, μετανάστευσης και ενσωμάτωσης και εσωτερικής ασφάλειας, που έχει συσταθεί βάσει του άρθρου 59 του κανονισμού (ΕΕ) αριθ. 514/2014.

               (11)

               Δεδομένου ότι έχουν ήδη πραγματοποιηθεί πληρωμές για το σχετικό ταμείο και ότι θα ήταν δυνατό να διαπραχθούν παρατυπίες, οι διατάξεις του παρόντος κανονισμού θα πρέπει να εφαρμοστούν αμέσως. Επομένως, ο παρών κανονισμός θα πρέπει να τεθεί σε ισχύ την επομένη της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο
   Ο παρών κανονισμός καθορίζει τη συχνότητα και το μορφότυπο της έκθεσης παρατυπιών που αναφέρονται στο άρθρο 5 παράγραφος 2 του κανονισμού (ΕΕ) αριθ. 514/2014.
   Άρθρο 2
   Συχνότητα υποβολής εκθέσεων παρατυπιών
   1.   Εντός δύο μηνών από το τέλος κάθε τριμήνου, τα κράτη μέλη διαβιβάζουν στην Επιτροπή αρχική έκθεση σχετικά με τις παρατυπίες που αναφέρονται στο άρθρο 3 του κατ' εξουσιοδότηση κανονισμού (ΕΕ) 2015/1973.
   2.   Τα κράτη μέλη διαβιβάζουν στην Επιτροπή την έκθεση παρακολούθησης που αναφέρεται στο άρθρο 4 του κατ' εξουσιοδότηση κανονισμού (ΕΕ) 2015/1973, το συντομότερο δυνατόν, μετά τη λήψη των σχετικών πληροφοριών.
   3.   Τα κράτη μέλη δηλώνουν αμέσως στην Επιτροπή διαπιστωθείσες ή εικαζόμενες παρατυπίες, αναφέροντας τα τυχόν άλλα ενδιαφερόμενα κράτη μέλη, εάν οι εν λόγω παρατυπίες ενδέχεται να έχουν επιπτώσεις εκτός του εδάφους τους.
   Άρθρο 3
   Μορφότυπο έκθεσης
   Οι πληροφορίες που αναφέρονται στα άρθρα 3 και 4 του κατ' εξουσιοδότηση κανονισμού (ΕΕ) 2015/1973 διαβιβάζονται ηλεκτρονικά μέσω του Συστήματος Διαχείρισης Παρατυπιών, το οποίο έχει συγκροτηθεί από την Επιτροπή.
   Άρθρο 4
   Χρήση του ευρώ
   1.   Τα ποσά που κοινοποιούνται από τα κράτη μέλη εκφράζονται σε ευρώ.
   2.   Τα κράτη μέλη που δεν έχουν υιοθετήσει το ευρώ κατά την ημερομηνία υποβολής της έκθεσης που προβλέπεται στο άρθρο 3 παράγραφος 2 του κατ' εξουσιοδότηση κανονισμού (ΕΕ) 2015/1973 μετατρέπουν σε ευρώ τα ποσά σε εθνικό νόμισμα, σύμφωνα με το άρθρο 43 του κανονισμού (ΕΕ) αριθ. 514/2014. Εάν οι δαπάνες δεν έχουν εγγραφεί στους λογαριασμούς της αρμόδιας αρχής, χρησιμοποιείται η πλέον πρόσφατη μηνιαία λογιστική ισοτιμία, που δημοσιεύεται ηλεκτρονικά από την Επιτροπή κατά τον χρόνο υποβολής της αρχικής έκθεσης.
   Άρθρο 5
   Έναρξη ισχύος
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος σύμφωνα με τις Συνθήκες.
      Βρυξέλλες, 8 Ιουλίου 2015.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 150 της 20.5.2014, σ. 112.

      (2)  Κατ' εξουσιοδότηση κανονισμός (ΕΕ) 2015/1973 της Επιτροπής, της 8ης Ιουλίου 2015, για τη συμπλήρωση του κανονισμού (ΕΕ) αριθ. 514/2014 του Ευρωπαϊκού Κοινοβουλίου και του Συμβουλίου με ειδικές διατάξεις για την υποβολή έκθεσης παρατυπιών όσον αφορά το Ταμείο Ασύλου, Μετανάστευσης και Ένταξης και το μέσο για τη χρηματοδοτική στήριξη της αστυνομικής συνεργασίας, της πρόληψης και καταστολής της εγκληματικότητας και της διαχείρισης κρίσεων (βλ. σελίδα 15 της παρούσας Επίσημης Εφημερίδας).

      (3)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 του Συμβουλίου (ΕΕ L 347 της 20.12.2013, σ. 320).

      (4)  Κανονισμός (EE) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (ΕΕ L 347 της 20.12.2013, σ. 549).

      (5)  Κανονισμός (ΕΕ) αριθ. 223/2014 του Ευρωπαϊκού Κοινοβουλίου και του Συμβουλίου, της 11ης Μαρτίου 2014, για το Ταμείο Ευρωπαϊκής Βοήθειας προς τους Απόρους (ΕΕ L 72 της 12.3.2014, σ. 1).

      (6)  Εκτελεστικός κανονισμός (ΕΕ) 2015/1974 της Επιτροπής, της 8ης Ιουλίου 2015, για τον καθορισμό της συχνότητας και του μορφότυπου της έκθεσης παρατυπιών όσον αφορά το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας, δυνάμει του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (βλ. σελίδα 20 της παρούσας Επίσημης Εφημερίδας).

      (7)  Εκτελεστικός κανονισμός (ΕΕ) 2015/1975 της Επιτροπής, της 8ης Ιουλίου 2015, για τον καθορισμό της συχνότητας και του μορφότυπου της έκθεσης παρατυπιών όσον αφορά το Ευρωπαϊκό Γεωργικό Ταμείο Εγγυήσεων και το Ευρωπαϊκό Γεωργικό Ταμείο Αγροτικής Ανάπτυξης, δυνάμει του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου (βλ. σελίδα 23 της παρούσας Επίσημης Εφημερίδας).

      (8)  Εκτελεστικός κανονισμός (ΕΕ) 2015/1976 της Επιτροπής, της 8ης Ιουλίου 2015, για τον καθορισμό της συχνότητας και του μορφότυπου της έκθεσης παρατυπιών όσον αφορά το Ταμείο Ευρωπαϊκής Βοήθειας προς τους Απόρους, δυνάμει του κανονισμού (ΕΕ) αριθ. 223/2014 του Ευρωπαϊκού Κοινοβουλίου και του Συμβουλίου (βλ. σελίδα 26 της παρούσας Επίσημης Εφημερίδας).


title: Εκτελεστικός κανονισμός (ΕΕ) αριθ. 573/2013 της Επιτροπής, της 19ης Ιουνίου 2013 , σχετικά με την έκδοση πιστοποιητικών εισαγωγής για τις αιτήσεις που υποβλήθηκαν κατά το πρώτο επταήμερο του Ιουνίου 2013 στο πλαίσιο της δασμολογικής ποσόστωσης που ανοίχτηκε με τον κανονισμό (ΕΚ) αριθ. 1385/2007 για το κρέας πουλερικών

text:
               20.6.2013

               EL

               Επίσημη Εφημερίδα της Ευρωπαϊκής Ένωσης

               L 168/27

      ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 573/2013 ΤΗΣ ΕΠΙΤΡΟΠΉΣ

   της 19ης Ιουνίου 2013
   σχετικά με την έκδοση πιστοποιητικών εισαγωγής για τις αιτήσεις που υποβλήθηκαν κατά το πρώτο επταήμερο του Ιουνίου 2013 στο πλαίσιο της δασμολογικής ποσόστωσης που ανοίχτηκε με τον κανονισμό (ΕΚ) αριθ. 1385/2007 για το κρέας πουλερικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1),
   Έχοντας υπόψη τον κανονισμό (ΕΚ) αριθ. 1301/2006 της Επιτροπής, της 31ης Αυγούστου 2006, για τη θέσπιση κοινών κανόνων για τον τρόπο διαχείρισης των δασμολογικών ποσοστώσεων εισαγωγής γεωργικών προϊόντων των οποίων η διαχείριση πραγματοποιείται με σύστημα πιστοποιητικών εισαγωγής (2), και ιδίως το άρθρο 7 παράγραφος 2,
   Έχοντας υπόψη τον κανονισμό (ΕΚ) αριθ. 1385/2007 της Επιτροπής, της 26ης Νοεμβρίου 2007, για τις λεπτομέρειες εφαρμογής του κανονισμού (ΕΚ) αριθ. 774/94 του Συμβουλίου όσον αφορά το άνοιγμα και τον τρόπο διαχείρισης ορισμένων κοινοτικών δασμολογικών ποσοστώσεων στον τομέα του κρέατος πουλερικών (3), και ιδίως το άρθρο 5 παράγραφος 6,
   Εκτιμώντας τα ακόλουθα:
   Οι αιτήσεις πιστοποιητικών εισαγωγής που υποβλήθηκαν κατά το πρώτο επταήμερο του Ιουνίου 2013 για την υποπερίοδο από την 1η Ιουλίου έως τις 30 Σεπτεμβρίου 2013 αφορούν, για ορισμένες ποσοστώσεις, ποσότητες μεγαλύτερες από τις διαθέσιμες. Ως εκ τούτου, κρίνεται σκόπιμο να προσδιοριστεί σε ποιο βαθμό μπορούν να εκδοθούν τα πιστοποιητικά εισαγωγής, με τον καθορισμό συντελεστή κατανομής που πρέπει να εφαρμόζεται στις αιτούμενες ποσότητες,
   ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στις αιτήσεις πιστοποιητικών εισαγωγής που υποβλήθηκαν δυνάμει του κανονισμού (ΕΚ) αριθ. 1385/2007 για την υποπερίοδο από την 1η Ιουλίου έως τις 30 Σεπτεμβρίου 2013 εφαρμόζονται οι συντελεστές κατανομής που προβλέπονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει στις 20 Ιουνίου 2013.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 19 Ιουνίου 2013.

            Για την Επιτροπή, εξ ονόματος του Προέδρου,

         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 299 της 16.11.2007, σ. 1.

      (2)  ΕΕ L 238 της 1.9.2006, σ. 13.

      (3)  ΕΕ L 309 της 27.11.2007, σ. 47.

      ΠΑΡΑΡΤΗΜΑ

                  Αριθμός ομάδας

                  Αύξων αριθμός

                  Συντελεστής κατανομής για τις αιτήσεις πιστοποιητικών εισαγωγής που υποβλήθηκαν για την υποπερίοδο από 1.7.2013-30.9.2013
                  (%)

                  1

                  09.4410

                  0,271371

                  2

                  09.4411

                  0,276168

                  3

                  09.4412

                  0,333671

                  4

                  09.4420

                  0,373693

                  6

                  09.4422

                  0,375379


title: Εκτελεστικός κανονισμός (ΕΕ) αριθ. 1016/2013 της Επιτροπής, της 23ης Οκτωβρίου 2013 , σχετικά με την έγκριση σκευάσματος του στελέχους DSM 11798 μικροοργανισμού της οικογένειας Coriobacteriaceae ως πρόσθετης ύλης ζωοτροφών για χοίρους  Κείμενο που παρουσιάζει ενδιαφέρον για τον ΕΟΧ

text:
               24.10.2013

               EL

               Επίσημη Εφημερίδα της Ευρωπαϊκής Ένωσης

               L 282/36

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1016/2013 ΤΗΣ ΕΠΙΤΡΟΠΉΣ
   της 23ης Οκτωβρίου 2013
   σχετικά με την έγκριση σκευάσματος του στελέχους DSM 11798 μικροοργανισμού της οικογένειας Coriobacteriaceae ως πρόσθετης ύλης ζωοτροφών για χοίρους
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 9 παράγραφος 2,
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 1831/2003 προβλέπει τη χορήγηση άδειας για τη χρήση πρόσθετων υλών στη διατροφή των ζώων, καθώς και τους όρους και τις διαδικασίες για τη χορήγηση της εν λόγω άδειας.

               (2)

               Σύμφωνα με το άρθρο 7 του κανονισμού (ΕΚ) αριθ. 1831/2003, υποβλήθηκε αίτηση χορήγησης άδειας για σκεύασμα του στελέχους DSM 11798 μικροοργανισμού της οικογένειας Coriobacteriaceae. Η εν λόγω αίτηση συνοδευόταν από τα στοιχεία και τα έγγραφα που απαιτούνται βάσει του άρθρου 7 παράγραφος 3 του κανονισμού (ΕΚ) αριθ. 1831/2003.

               (3)

               Η αίτηση αφορά την έγκριση σκευάσματος του στελέχους DSM 11798 μικροοργανισμού της οικογένειας Coriobacteriaceae ως πρόσθετης ύλης ζωοτροφών για χοίρους, το οποίο ταξινομείται στην κατηγορία πρόσθετων υλών «τεχνολογικές πρόσθετες ύλες».

               (4)

               Η Ευρωπαϊκή Αρχή για την Ασφάλεια των Τροφίμων («η Αρχή»), στη γνώμη της, της 16ης Απριλίου 2013 (2), κατέληξε στο συμπέρασμα ότι, υπό τις προτεινόμενες συνθήκες χρήσης, το σκεύασμα του στελέχους DSM 11798 μικροοργανισμού της οικογένειας Coriobacteriaceae είναι ασφαλές για τα στοχευόμενα είδη, για την υγεία του ανθρώπου και για το περιβάλλον. Η Αρχή αναγνωρίζει ότι το σκεύασμα μπορεί να βιομετασχηματίσει τριχοθισίνες από μολυσμένες ζωοτροφές για χοίρους. Η Αρχή θεωρεί ότι δεν υπάρχει ανάγκη να θεσπιστούν ειδικές απαιτήσεις παρακολούθησης μετά τη διάθεση στην αγορά. Η Αρχή επαλήθευσε, επίσης, την έκθεση σχετικά με τη μέθοδο ανάλυσης της πρόσθετης ύλης ζωοτροφών στις ζωοτροφές, η οποία υποβλήθηκε από το εργαστήριο αναφοράς που συστάθηκε με τον κανονισμό (ΕΚ) αριθ. 1831/2003.

               (5)

               Από την αξιολόγηση του σκευάσματος του στελέχους DSM 11798 μικροοργανισμού της οικογένειας Coriobacteriaceae διαπιστώνεται ότι πληρούνται οι όροι για τη χορήγηση άδειας που προβλέπονται στο άρθρο 5 του κανονισμού (ΕΚ) αριθ. 1831/2003. Συνεπώς, θα πρέπει να εγκριθεί η χρήση αυτού του σκευάσματος, όπως προσδιορίζεται στο παράρτημα του παρόντος κανονισμού.

               (6)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το σκεύασμα που προσδιορίζεται στο παράρτημα και υπάγεται στην κατηγορία πρόσθετων υλών «τεχνολογικές πρόσθετες ύλες» και στη λειτουργική ομάδα «ουσίες για τη μείωση της μόλυνσης των ζωοτροφών από μυκοτοξίνες» εγκρίνεται ως πρόσθετη ύλη στη διατροφή των ζώων, υπό τους όρους που καθορίζονται στο εν λόγω παράρτημα.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 23 Οκτωβρίου 2013.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 268 της 18.10.2003, σ. 29.

      (2)  EFSA Journal 2013· 11(5):3203.

      ΠΑΡΑΡΤΗΜΑ

                  Αριθμός ταυτοποίησης της πρόσθετης ύλης

                  Επωνυμία του κατόχου της άδειας

                  Πρόσθετη ύλη

                  Σύνθεση, χημικός τύπος, περιγραφή, αναλυτική μέθοδος

                  Είδος ή κατηγορία ζώου

                  Ανώτερο όριο ηλικίας

                  Ελάχιστη περιεκτικότητα

                  Μέγιστη περιεκτικότητα

                  Λοιπές διατάξεις

                  Λήξη περιόδου ισχύος της άδειας

                  Μονάδες δραστικότητας (CFU) ανά kg πλήρους ζωοτροφής με περιεκτικότητα σε υγρασία 12 %

                     Κατηγορία τεχνολογικών πρόσθετων υλών. Λειτουργική ομάδα: ουσίες για τη μείωση της μόλυνσης των ζωοτροφών από μυκοτοξίνες: Δεσοξυνιβαλενόλη (DON)

                  1m01

                  —

                  Στέλεχος DSM 11798 μικροοργανισμού της οικογένειας Coriobacteriaceae

                     Σύνθεση πρόσθετης ύλης

                  Σκεύασμα του στελέχους DSM 11798 μικροοργανισμού της οικογένειας Coriobacteriaceae που περιέχει τουλάχιστον 5 × 109 CFU/g πρόσθετης ύλης.
                  Σε στερεά μορφή

                     Χαρακτηρισμός της δραστικής ουσίας

                  Βιώσιμα κύτταρα: του στελέχους DSM 11798 μικροοργανισμού της οικογένειας Coriobacteriaceae

                     Αναλυτική μέθοδος
                      (1)

                  Καταμέτρηση των αποικιών του στελέχους DSM 11798 μικροοργανισμού της οικογένειας Coriobacteriaceae: τεχνική της απόχυσης με VM άγαρ στο οποίο έχει προστεθεί oxyrase.
                  Ταυτοποίηση του στελέχους DSM 11798 μικροοργανισμού της οικογένειας Coriobacteriaceae: ηλεκτροφόρηση παλλόμενου πεδίου (PFGE).

                  Χοίροι

                  —

                  1,7 × 108

                  —

                              1.

                              Στις οδηγίες χρήσης της πρόσθετης ύλης και του προμείγματος πρέπει να αναφέρεται η θερμοκρασία αποθήκευσης, η διάρκεια αποθήκευσης και η σταθερότητα έναντι σχηματισμού συσσωματωμάτων.

                              2.

                              Η χρήση της πρόσθετης ύλης επιτρέπεται σε ζωοτροφές που συμμορφώνονται με τη νομοθεσία της Ευρωπαϊκής Ένωσης σχετικά με τις ανεπιθύμητες ουσίες στις ζωοτροφές.

                              3.

                              Για ασφάλεια: συνιστάται να χρησιμοποιούνται μέσα προστασίας της αναπνοής και γάντια ασφάλειας κατά τον χειρισμό.

                  13 Νοεμβρίου 2023

         (1)  Πληροφορίες σχετικά με τις αναλυτικές μεθόδους διατίθενται στην ακόλουθη διεύθυνση του εργαστηρίου αναφοράς: http://irmm.jrc.ec.europa.eu/EURLs/EURL_feed_additives/Pages/index.aspx


title: Εκτελεστικός κανονισμός (ΕΕ) αριθ. 574/2012 της Επιτροπής, της 28ης Ιουνίου 2012 , σχετικά με την τροποποίηση των αντιπροσωπευτικών τιμών και των πρόσθετων εισαγωγικών δασμών για ορισμένα προϊόντα του τομέα της ζάχαρης, που ορίζονται στον εκτελεστικό κανονισμό (ΕΕ) αριθ. 971/2011 για την περίοδο 2011/2012

text:
               29.6.2012

               EL

               Επίσημη Εφημερίδα της Ευρωπαϊκής Ένωσης

               L 169/55

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 574/2012 ΤΗΣ ΕΠΙΤΡΟΠΉΣ
   της 28ης Ιουνίου 2012
   σχετικά με την τροποποίηση των αντιπροσωπευτικών τιμών και των πρόσθετων εισαγωγικών δασμών για ορισμένα προϊόντα του τομέα της ζάχαρης, που ορίζονται στον εκτελεστικό κανονισμό (ΕΕ) αριθ. 971/2011 για την περίοδο 2011/2012
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ) (1),
   Έχοντας υπόψη τον κανονισμό (ΕΚ) αριθ. 951/2006 της Επιτροπής, της 30ής Ιουνίου 2006, για καθορισμό λεπτομερών κανόνων εφαρμογής του κανονισμού (ΕΚ) αριθ. 318/2006 του Συμβουλίου όσον αφορά τις συναλλαγές με τρίτες χώρες στον τομέα της ζάχαρης (2), και ιδίως το άρθρο 36 παράγραφος 2 δεύτερο εδάφιο δεύτερη φράση,
   Εκτιμώντας τα ακόλουθα:

               (1)

               Οι αντιπροσωπευτικές τιμές και οι πρόσθετοι δασμοί που εφαρμόζονται κατά την εισαγωγή λευκής ζάχαρης, ακατέργαστης ζάχαρης και ορισμένων σιροπιών για την περίοδο 2011/2012 καθορίστηκαν στον εκτελεστικό κανονισμό (ΕΕ) αριθ. 971/2011 της Επιτροπής (3). Οι εν λόγω τιμές και οι δασμοί τροποποιήθηκαν τελευταία με τον εκτελεστικό κανονισμό (ΕΕ) αριθ. 550/2012 της Επιτροπής (4).

               (2)

               Τα στοιχεία που έχει, επί του παρόντος, στη διάθεσή της η Επιτροπή οδηγούν στην τροποποίηση των εν λόγω ποσών, σύμφωνα με το άρθρο 36 του κανονισμού (ΕΚ) αριθ. 951/2006.

               (3)

               Λόγω της ανάγκης να διασφαλιστεί η εφαρμογή του εν λόγω μέτρου το ταχύτερο δυνατόν μετά τη διάθεση των επικαιροποιημένων στοιχείων, κρίνεται σκόπιμο ο παρών κανονισμός να αρχίσει να ισχύει την ημέρα της δημοσίευσής του,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι αντιπροσωπευτικές τιμές και οι πρόσθετοι δασμοί που εφαρμόζονται κατά την εισαγωγή των προϊόντων τα οποία αναφέρονται στο άρθρο 36 του κανονισμού (ΕΚ) αριθ. 951/2006, που καθορίστηκαν στον εκτελεστικό κανονισμό (ΕΕ) αριθ. 971/2011 για την περίοδο 2011/2012, τροποποιούνται και αναγράφονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 28 Ιουνίου 2012.

            Για την Επιτροπή, εξ ονόματος του Προέδρου,
         José Manuel SILVA RODRÍGUEZ

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 299 της 16.11.2007, σ. 1.

      (2)  ΕΕ L 178 της 1.7.2006, σ. 24.

      (3)  EE L 254 της 30.9.2011, σ. 12.

      (4)  EE L 165 της 26.6.2012, σ. 43.

      ΠΑΡΑΡΤΗΜΑ

         Αντιπροσωπευτικές τιμές και πρόσθετοι εισαγωγικοί δασμοί για τη λευκή ζάχαρη, την ακατέργαστη ζάχαρη και τα προϊόντα του κωδικού ΣΟ 1702 90 95 που εφαρμόζονται από τις 29 Ιουνίου 2012

                  (σε EUR)

                  Κωδικός ΣΟ

                  Ποσό της αντιπροσωπευτικής τιμής ανά 100 kg καθαρού βάρους του εν λόγω προϊόντος

                  Ποσό του πρόσθετου δασμού ανά 100 kg καθαρού βάρους του εν λόγω προϊόντος

                  1701 12 10 (1)

                  39,85

                  0,00

                  1701 12 90 (1)

                  39,85

                  2,65

                  1701 13 10 (1)

                  39,85

                  0,00

                  1701 13 90 (1)

                  39,85

                  2,95

                  1701 14 10 (1)

                  39,85

                  0,00

                  1701 14 90 (1)

                  39,85

                  2,95

                  1701 91 00 (2)

                  48,85

                  2,81

                  1701 99 10 (2)

                  48,85

                  0,00

                  1701 99 90 (2)

                  48,85

                  0,00

                  1702 90 95 (3)

                  0,49

                  0,22

         (1)  Καθορισμός για τον ποιοτικό τύπο όπως καθορίζεται στο παράρτημα IV σημείο III του κανονισμού (ΕΚ) αριθ. 1234/2007.

         (2)  Καθορισμός για τον ποιοτικό τύπο όπως καθορίζεται στο παράρτημα IV σημείο II του κανονισμού (ΕΚ) αριθ. 1234/2007.

         (3)  Καθορισμός ανά 1 % περιεκτικότητας σε σακχαρόζη.


title: Εκτελεστικός κανονισμός (ΕΕ) 2016/1323 της Επιτροπής, της 2ας Αυγούστου 2016, για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών

text:
               3.8.2016

               EL

               Επίσημη Εφημερίδα της Ευρωπαϊκής Ένωσης

               L 209/8

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/1323 ΤΗΣ ΕΠΙΤΡΟΠΉΣ
   της 2ας Αυγούστου 2016
   για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1),
   Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) αριθ. 543/2011 προβλέπει, κατ' εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ' αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού.

               (2)

               Η κατ' αποκοπή τιμή εισαγωγής υπολογίζεται κάθε εργάσιμη ημέρα, σύμφωνα με το άρθρο 136 παράγραφος 1 του εκτελεστικού κανονισμού (ΕΕ) αριθ. 543/2011, λαμβανομένων υπόψη των ημερήσιων μεταβλητών στοιχείων. Συνεπώς, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ' αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 2 Αυγούστου 2016.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  ΕΕ L 157 της 15.6.2011, σ. 1.

      ΠΑΡΑΡΤΗΜΑ

         Οι κατ' αποκοπή τιμές εισαγωγής για τον προσδιορισμό της τιμής εισόδου ορισμένων οπωροκηπευτικών

                  (ευρώ/100 kg)

                  Κωδικός ΣΟ

                  Κωδικός τρίτων χωρών (1)

                  Κατ' αποκοπή τιμή εισαγωγής

                  0702 00 00

                  MA

                  163,6

                  ZZ

                  163,6

                  0709 93 10

                  TR

                  137,2

                  ZZ

                  137,2

                  0805 50 10

                  AR

                  153,1

                  CL

                  174,7

                  MA

                  157,0

                  TR

                  153,3

                  UY

                  181,7

                  ZA

                  167,6

                  ZZ

                  164,6

                  0806 10 10

                  BR

                  163,2

                  EG

                  187,3

                  MA

                  182,5

                  MX

                  378,3

                  TR

                  158,2

                  US

                  233,8

                  ZZ

                  217,2

                  0808 10 80

                  AR

                  188,5

                  BR

                  93,6

                  CL

                  143,2

                  CN

                  137,7

                  NZ

                  129,1

                  PE

                  106,8

                  US

                  177,7

                  UY

                  99,9

                  ZA

                  98,6

                  ZZ

                  130,6

                  0808 30 90

                  AR

                  213,2

                  CL

                  116,6

                  NZ

                  141,8

                  TR

                  165,8

                  ZA

                  121,8

                  ZZ

                  151,8

                  0809 29 00

                  CA

                  331,3

                  TR

                  252,1

                  US

                  485,5

                  ZZ

                  356,3

                  0809 30 10 , 0809 30 90

                  TR

                  166,5

                  ZZ

                  166,5

         (1)  Ονοματολογία των χωρών που ορίζεται στον κανονισμό (ΕΕ) αριθ. 1106/2012 της Επιτροπής, της 27ης Νοεμβρίου 2012, για την εφαρμογή του κανονισμού (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου για τις κοινοτικές στατιστικές του εξωτερικού εμπορίου με τις τρίτες χώρες, όσον αφορά την επικαιροποίηση της ονοματολογίας των χωρών και εδαφών (ΕΕ L 328 της 28.11.2012, σ. 7). Ο κωδικός «ZZ» αντιπροσωπεύει «άλλες χώρες καταγωγής».


title: Εκτελεστικός κανονισμός (ΕΕ) αριθ. 414/2011 της Επιτροπής, της 26ης Απριλίου 2011 , για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [Φιρίκι Πηλίου (Firiki Piliou) (ΠΟΠ)]

text:
               29.4.2011

               EL

               Επίσημη Εφημερίδα της Ευρωπαϊκής Ένωσης

               L 110/16

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 414/2011 ΤΗΣ ΕΠΙΤΡΟΠΉΣ
   της 26ης Απριλίου 2011
   για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [Φιρίκι Πηλίου (Firiki Piliou) (ΠΟΠ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 510/2006 του Συμβουλίου, της 20ής Μαρτίου 2006, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (1), και ιδίως το άρθρο 7 παράγραφος 4 πρώτο εδάφιο,
   Εκτιμώντας τα ακόλουθα:

               (1)

               Σύμφωνα με το άρθρο 6 παράγραφος 2 πρώτο εδάφιο του κανονισμού (ΕΚ) αριθ. 510/2006, η αίτηση που υπέβαλε η Ελλάδα για την καταχώριση της ονομασίας «Φιρίκι Πηλίου (Firiki Piliou)», δημοσιεύθηκε στην Επίσημη Εφημερίδα της Ευρωπαϊκής Ένωσης
                   (2).

               (2)

               Δεδομένου ότι δεν έχει κοινοποιηθεί στην Επιτροπή καμία δήλωση ένστασης βάσει του άρθρου 7 του κανονισμού (ΕΚ) αριθ. 510/2006, η εν λόγω ονομασία πρέπει να καταχωριστεί,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Καταχωρίζεται η ονομασία που αναφέρεται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 26 Απριλίου 2011.

            Για την Επιτροπή, εξ ονόματος του Προέδρου,

         Dacian CIOLOŞ

            Μέλος της Επιτροπής

      (1)  ΕΕ L 93 της 31.3.2006, σ. 12.

      (2)  ΕΕ C 222 της 17.8.2010, σ. 9.

      ΠΑΡΑΡΤΗΜΑ
      Γεωργικά προϊόντα προοριζόμενα για ανθρώπινη κατανάλωση τα οποία προβλέπονται στο παράρτημα Ι της Συνθήκης:

         Κλάση 1.6.   Φρούτα, λαχανικά και δημητριακά, νωπά ή μεταποιημένα

      ΕΛΛΑΔΑ
      Φιρίκι Πηλίου (Firiki Piliou) (ΠΟΠ)